Bekalan hasil laut mencukup pada musim tengkujuh

KOTA TINGGI: Jabatan Perikanan memberi jaminan bahawa bekalan harian hasil laut negara adalah mencukupi semasa musim tengkujuh tahun ini.

Ketua Pengarah Perikanan, Datuk Mohd Sufian Sulaiman berkata, pihaknya juga terus giat menjalankan pelbagai program bagi mengukuhkan lagi jaminan itu, antaranya dengan terus melabuhkan tukun dalam usaha menambah sumber hasil laut.

Beliau berkata, pihaknya dengan kerjasama Lembaga Kemajuan Ikan Malaysia (LKIM) juga telah memaklumkan kepada penternak ikan sangkar dan kolam agar sentiasa bersedia untuk mengeluarkan hasil laut mereka sekiranya berlaku banjir.

“Penternak kolam dan sangkar perlu bersedia, mana-mana hasil laut seperti ikan, udang yang sudah sedia untuk dikeluarkan atau harvest, perlu dikeluarkan sekarang, bagi mengelakkan mereka daripada mengalami kerugian.

“Jadi bila dikeluarkan (hasil laut), bekalan itu ada, bagi saya tiada isu yang ketara berhubung ketiadaan bekalan,” katanya pada sidang media selepas Majlis Penyerahan Sijil Malaysia Good Agricultural Practice (MyGAP) di Sekolah Menengah Kebangsaan (SMK) Bandar Mas, di sini hari ini.

Sementara itu Mohd Sufian berkata, SMK Bandar Mas yang mempunyai pusat penetasan ikan, merupakan sekolah pertama di negara ini yang menerima sijil MyGAP daripada Jabatan Perikanan Malaysia.

Beliau berkata, MyGAP yang sebelum ini kenali sebagai Skim Pensijilan Ladang Akuakultur Malaysia (SPLAM), bermatlamat memastikan penghasilan produk akuakultur selamat dimakan, berkualiti, tanpa memudaratkan persekitaran dan kebajikan haiwan, serta mematuhi keperluan keselamatan dan kesihatan pekerjaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: Tular senarai calon ‘kerja budak nakal’ – Ab Rauf

ALOR GAJAH: Senarai nama calon Barisan Nasional (BN) bagi kerusi Parlimen di Melaka pada Pilihan Raya Umum ke-15 (PRU15) yang tular hanyalah spekulasi, kata Pengerusi BN Melaka, Datuk Seri Ab Rauf Yusoh.

Beliau bagaimanapun mengakui terdapat nama yang tular itu adalah antara 30 nama yang telah dihantar kepada kepimpinan parti untuk pertimbangan.

“Itu merupakan satu spekulasi (senarai calon yang tular) mungkin betul, mungkin tidak,” katanya dan menambah beliau belum mendapat sebarang keputusan rasmi daripada kepimpinan tertinggi BN berhubung senarai calon.

“Nama-nama yang disiarkan itu (tular), saya mengambil pendekatan adalah spekulasi,” katanya kepada pemberita pada Majlis Perasmian Pejabat Majlis Perbandaran Alor Gajah (MPAG) oleh Ketua Menteri, Datuk Seri Sulaiman Md Ali di sini hari ini.

Ab Rauf berkata, demikian ketika diminta mengulas senarai nama calon bagi enam kerusi Parlimen yang akan bertanding pada PRU15 yang tular sejak malam tadi melalui aplikasi WhatsApp.

Menurut senarai yang tular itu, Sulaiman adalah calon bagi Parlimen Masjid Tanah, Ahli Dewan Undangan Negeri Klebang, Datuk Lim Ban Hong calon Parlimen Alor Gajah dan ‘Corny Chew’ calon Parlimen Kota Melaka.

Timbalan Pengerusi Badan Perhubungan UMNO Negeri, Datuk Seri Mohamed Ali Mohamad disenaraikan sebagai calon Parlimen Tangga Batu, Pengerusi BN Parlimen Hang Tuah Jaya, Datuk Mohd Ridhwan Mohd Ali calon Parlimen Hang Tuah Jaya dan Ketua Penerangan UMNO, Shahril Sufian Hamdan di Parlimen Jasin.

Sementara itu, Sulaiman berkata, beliau tidak tahu-menahu mengenai senarai calon yang tular itu serta menyifatkan ia dilakukan oleh ‘budak nakal’.

“Saya tak tahu. Tunggu pengumuman calon pada 2 Nov ini oleh Pengerusi BN negeri. Jadi tak payahlah percaya. Kalau datang daripada orang parti sendiri, bolehlah kita percaya,” katanya. – BERNAMA

Authors

View all posts

View all posts


FAM sangkal tuduhan Zamsaham, dakwa kelemahan Kelantan FC punca pemain import gagal didaftar

KUALA LUMPUR: Persatuan Bolasepak Malaysia (FAM) menafikan kenyataan pemilik Kelantan FC, Norizam Tukiman berhubung isu pendaftaran empat pemain import baharu The Red Warriors (TRW).

Setiausaha Agung FAM, Noor Azman Rahman menjelaskan bahawa berdasarkan fakta, pihak Norizam sendiri sudah melewati tempoh masa pendaftaran yang ditetapkan.

Beliau berkata, FAM sudah mencuba sehabis baik untuk membantu terutama dalam proses permohonan dan rayuan kepada Persekutuan Bola Sepak Antarabangsa (FIFA).

Katanya, pada 29 Julai lalu pegawai Kelantan FC menghubungi pegawai TMS FAM untuk membantu mereka mendapatkan sijil perpindahan antarabangsa (ITC) pemain, Allez Putra Azril yang bermain di Akademi Malaga FC.

“Setiap permohonan ITC pemain adalah dibuat melalui sistem TMS yang dikawal selia oleh FIFA. Oleh kerana Kelantan FC masih lagi tidak melantik pegawai TMS yang baharu, maka Kelantan FC telah memohon pertolongan bekas pegawai Kelantan FC yang masih memegang akaun TMS mereka untuk permohonan ITC pemain ini.

“Pada hari itu, tiada masalah log masuk oleh Kelantan FC ke dalam sistem TMS dan tiada permohonan oleh Kelantan FC di dalam sistem TMS untuk mendaftarkan pemain asing yang lain.

“Pada 31 Julai, pegawai TMS FAM membantu Kelantan FC menyelesaikan isu pendaftaran pemain, Allez Putra Azril dengan menghubungi Persekutuan Bola Sepak Sepanyol (RFEF) untuk mendapatkan pelepasan ITC pemain dan akhirnya pelepasan berjaya diperoleh.

“Seterusnya, Kelantan FC mula memaklumkan bahawa akaun TMS Kelantan FC yang dipegang oleh bekas pegawai mereka tidak dapat diakses pada hari terbabit kerana mengalami masalah log masuk,” katanya dalam kenyataan, pada Ahad.

Terdahulu, pemilik Kelantan itu menyalahkan FAM selepas TRW dibelasah JDT 0-10 pada aksi kedua pusingan 16 Piala Malaysia semalam.

Beliau menyifatkan skuad kendalian Alfredo Vera tidak akan mengalami kekalahan seteruk itu sekiranya empat pemain import baharu mereka dapat didaftarkan.

Malah, beliau turut meluahkan kekecewaan dengan sesetengah pegawai Persatuan Bolasepak Malaysia (FAM) yang didakwanya ada sikap pilih kasih.

“Pemain import baru tak dapat didaftarkan kerana masalah teknikal sistem TMS (Transfer Matching System) yang hanya FAM sahaja boleh bantu bermula pembukaan sekatan perpindahan pada 27 Julai 2023.

“Hanya empat hari Kelantan FC ada masa mendaftar. Masalah teknikal TMS ini sangat mudah diselesaikan, tetapi hanya boleh akses selepas 4 Ogos 2023 iaitu selepas tutup pendaftaran pemain asing pada 1 Ogos 2023,” dakwa Zamsaham.

Mengulas lanjut, Noor Azman menjelaskan pegawai TMS FAM mendapati masih tiada permohonan ITC yang didapati dalam sistem TMS bagi Kelantan FC untuk permohonan ITC pemain yang baharu pada 1 Ogos iaitu hari terakhir jendela perpindahan kedua pemain.

Beliau berkata, Kelantan FC hanya memohon kepada FIFA melalui e-mel untuk penukaran dan pelantikan akaun TMS yang baharu pada jam 11.15 malam, iaitu 45 minit sebelum tempoh perpindahan ditutup.

Katanya, pada tarikh itu juga, terdapat beberapa pasukan lain yang memohon ITC dan sijil perpindahan domestik DTC pemain di saat akhir dan semuanya berjaya disempurnakan oleh Pegawai TMS FAM tanpa sebarang masalah log masuk atau masalah teknikal lain.

“Pada 4 Ogos, FAM menghantar surat permohonan rasmi kepada FIFA untuk melanjutkan tempoh pendaftaran kedua pemain dan pada 5 Ogos FIFA memaklumkan permohonan itu ditolak disebabkan tempoh berkenaan hanya boleh diubah sebelum tempoh pendaftaran pemain bermula,” katanya.

Selain itu, Noor Azman menjelaskan FAM pada 15 Ogos sekali lagi menghantar surat rayuan kedua kepada FIFA dengan memperincikan masalah yang dialami oleh Kelantan FC untuk mendaftarkan pemain dan permohonan lanjutan pendaftaran pemain ini adalah khusus untuk pasukan Kelantan sahaja.

“Pada 16 Ogos, FAM menerima jawapan daripada FIFA yang menerangkan FIFA mengambil maklum masalah yang dihadapi oleh Kelantan FC untuk mendaftarkan pemain di saat akhir. Walau bagaimanapun, rayuan itu ditolak dengan mengambil kira tempoh berkenaan hanya boleh diubah sebelum tempoh pendaftaran pemain bermula.

“Prinsip undang-undang mengenai pendaftaran pemain ini adalah bersifat seragam, universal dan diguna pakai untuk sistem perpindahan antarabangsa dalam bola sepak. Surat jawapan itu sudah dihantar oleh FAM kepada Kelantan FC untuk pemakluman,” katanya. – Berita Harian

Author

Media Variasi

View all posts

View all posts


Cemburu motif serangan terhadap Kamal Adli

PETALING JAYA: Benar kata orang hati-hati pamer kebahagiaan di media sosial kerana bukan semua orang boleh menerima malah boleh menyebabkan rasa cemburu dan sakit hati.

Itulah pengajaran yang berlaku ke atas insiden seorang lelaki warga Singapura menyerang pelakon, Kamal Adli menggunakan chota (kapak india dengan pemegang panjang) sehingga mengalami kecederaan serius dipercayai kerana rasa cemburu yang amat kuat.

Kecederaan Kamal Adli di bahagian kepala dan harus ditidurkan.

Uqasha atau nama lengkapnya Nik Zaris Uqasha Nik Sen, mendedahkan penyerang sempat menjerit cemburukan melihat kebahagiaan dan kerana berkahwin dengannya.

“Suspek kata dia ada isu peribadi dengan Kamal dan bila ditanya lagi, dia beritahu bahawa dia cemburu apabila Kamal berkahwin dengan saya,” katanya.

Menerusi satu hantaran yang dikongsikan Uqasha dalam InstaStorynya, pelakon drama Perempuan Tanpa Dosa itu juga memaklumkan suspek telah lama menyimpan dendam terhadap Kamal Adli.

Uqasha turut berkongsi tangkap layar paparan mesej dikirimkan seseorang yang mengugut untuk membunuh suaminya.

“Hey! Pesan sama Kamal Adli anjing. Aku mesti bunuh dia. Aku mesti seksa dia habis-habisan okey. Semua anjing keparat,” tulis mesej ugutan tersebut yang dikongsikan Uqasha.

Pada masa sama, Uqasha, 30, turut meminta orang ramai supaya tidak meninggalkan mesej yang boleh mengganggu emosinya berkaitan serangan yang menyebabkan suaminya mengalami kecederaan parah di kepala.

Kata Uqasha, sebagai seorang isteri, dia berasa sangat trauma atas apa yang berlaku lebih-lebih lagi kejadian tersebut terjadi di depan matanya.

“Kalau tak ada benda elok atau baik nak cakap, jangan kata apa-apa. Suami aku berdarah-darah depan mata aku.

“Aku isteri, aku trauma dan menggigil. Tolong jangan komen benda bodoh,” ujarnya kesal.

Terdahulu, Uqasha memuat naik video pendek dalam Instagram memaparkan dirinya sedang menangis di hospital berkongsi keadaan terkini dan memohon doa daripada orang ramai buat suaminya.

Kamal juga terpaksa ditidurkan bagi menjalani satu pembedahan major pada kepada selepas diserang seorang individu tidak dikenali ketika berada di sebuah acara jualan di Singapura.

Author

Tun Puteh Wanti

View all posts

View all posts


Kegiatan sindiket tunda kereta bermaharajalela di MAHA 2022?

KUALA LUMPUR: Kegiatan tunda kereta pengunjung yang didakwa melakukan kesalahan meletak kereta di Pameran Pertanian, Hortikultur dan Agropelancongan Malaysia (MAHA) 2022 di MAEPS dan mengenakan kompaun RM100 setiap kenderaan menimbulkan pelbagai persoalan.

Ini kerana semua kenderaan yang memasuki pekarangan MAEPS, telah pun dikenakan caj RM5 melalui Touch N Go.

Siasatan MEDIA VARIASI mendapati, tiada notis pemberitahuan dikeluarkan hanya notis mulut sahaja setelah pemilik terkejut kereta mereka ‘ghaib’ dari tempat letak kereta.

Modus operandinya, petugas akan membiarkan orang ramai memasuki tempat letak kereta dan tempat letak kereta itu pula tidak ada papan tanda amaran kereta akan ditunda.

Sebaik sahaja pemilik beredar mereka akan panggil trak penunda menggunakan radio ‘walkie talkie’.

Apabila pemilik mencari kenderaan mereka yang telah pun hilang, mereka akan cemas dan bertanya kepada petugas berkaitan sama ada kereta mereka dicuri.

Petugas akan memaklumkan, “bukan kena curi tetapi kena towing, encik selesaikan towing RM100 dahulu”.

Tiada notis yang dicatatkan bukti bertulis saman itu dan bentuk kesalahan.

Kompaun secara lisan ini perlu dibayar sebelum pemilik dibenarkan ambil kenderaan dalam kawasan MAEPS juga.

Hanya ada meja dan khemah, tiada sebarang notis papan tanda yang mengandungi butiran harga caj letak kereta, had masa letak kereta, syarikat operator letak kereta dan nombor lesen mengutip bayaran letak kereta dari Majlis Bandaraya Subang Jaya.

Ia menimbulkan persoalan di kalangan pemilik kenderaan yang masuk telah pun dikenakan bayaran RM5.

Petugas MAEPS hanya membiarkan orang ramai meletak kereta tetapi kemudiannya bertindak memanggil trak penunda milik subkontraktor MARDI untuk menunda kereta-kereta pengunjung.

Seandainya syarikat operator ini sudah mendapat lesen beroperasi di situ, adakah mereka telah melalui proses tender terbuka, tiga sebut harga daripada syarikat tunda kereta yang mahu memajak kawasan letak kereta itu?

Kejadian ini bukan pertama berlaku, malah sudah ramai petugas media, pengunjung dan peniaga yang menerima nasib sama.

Difahamkan, penunda-penunda mendapat komisyen daripada setiap kenderaan yang ditarik.

Pemilik yang mahu keluarkan kenderaan mereka terpaksa bayar, anehnya bayaran itu perlu dimasukkan ke akaun peribadi walaupun resit bayaran di bawah MARDI MAEPS Sdn Bhd.

Seorang petugas media yang turut dikenakan kompaun secara lisan dan keretanya ditunda, Mohsin, berkata dia datang atas jemputan membuat liputan media di MAHA 2022.

“Ketika masuk dah kena bayar RM5, itu tiada masalah tetapi ketika saya tanya petugas di mana boleh parkir, dia tunjuk di kawasan parkir bas, jadi saya dan seorang lagi petugas media parkir kenderaan kami di situ.

“Kami terkejut apabila kereta kami hilang dan ketika ditanya kata petugas sudah ditunda dan perlu bayar kompaun RM100.

“Kami datang untuk buat liputan, naikkan nama MAHA 2022 tetapi ini pula yang berlaku? Tak masuk akal,” katanya kepada MEDIA VARIASI.

Seorang lagi pemilik kenderaan yang ditunda, Faizul yang juga peniaga di MAHA 2022 sudah berniaga sejak 2008 memberitahu MEDIA VARIASI dia terkejut apabila dikompaun secara lisan RM100.

“Ini kali pertama kereta kena tunda, sejak tahun 2008 hingga 2022 ini kali pertama.

“Saya sudah ada pelekat, ada Touch N Go, apa guna bayar mahal ‘parking’ tapi kena saman pula,” katanya.

Lebih mengejutkan hasil semakan MEDIA VARIASI, badan berkanun atau kerajaan tidak boleh mengutip sewa letak kereta di premis yang diwartakan khususnya pada hari Sabtu dan Ahad.

Ini berbeza dengan tempat letak kereta Stadium Bukit Jalil yang sudah mempamerkan nama operator berlesen dengan notis had harga dan kutipan.

Author

Tun Puteh Wanti

View all posts

View all posts


PRN: Kaji semula subsidi harga padi ditolak pesawah – Pak Ya

KUALA SELANGOR: Kerajaan dicadangkan memperhalusi dan mengkaji semula pemberian subsidi harga padi kepada pesawah yang disifatkan tidak diterima baik golongan itu.

Ketua Cabang Parti Keadilan Rakyat (PKR) Tanjong Karang, Mohd Yahya Mat Sahri berkata, perkara itu dapat dilihat menerusi referendum rakyat menerusi Pilihan Raya Negeri (PRN) yang menolak inisiatif murni berkenaan.

“Kerajaan mungkin boleh mengkaji semula subsidi itu kerana saya melihat mereka (pesawah) menolaknya.

“Bagi saya, perkara lain boleh lebih difokuskan terutama melibatkan anak muda. Jika pesawah mahu, mereka mesti tidak menolak Pakatan Harapan (PH) dan memilih Perikatan Nasional (PN),” katanya ketika ditemui di Tanjong Karang.

Semalam, beliau yang juga calon PH bagi Dewan Undangan Negeri (DUN) N.09 Permatang tewas kepada Ketua Srikandi Muda Parti Pribumi Bersatu Malaysia (Bersatu) Tanjong Karang, Nurul Syazwani Noh dengan majoriti 1,728 undi.

Kerajaan pada 8 Ogos lalu bersetuju menaikkan kadar Skim Subsidi Harga Padi (SSHP) daripada RM360 per metrik tan kepada RM500 per metrik tan.

Perdana Menteri, Datuk Seri Anwar Ibrahim berkata, setiap seorang pesawah di negara ini akan menerima sekurang-kurangnya RM1,700 bagi setiap metrik tan padi yang dituai.

Dalam pada itu, Mohd Yahya berkata, beliau akur dengan keputusan pilihan raya dan berterima kasih kepada semua jentera yang bertungkus-lumus membantu kempennya.

“Saya mengucapkan tahniah kepada Nurul dan berharap beliau dapat meneruskan tugas dan janji kepada rakyat Permatang. Tahniah juga kepada PH-BN yang kekal mentadbir negeri ini dan semua rakan calon yang menang,” ujarnya.

Tambah Pengerusi Institut Koperasi Malaysia (IKMA) itu, beliau akan kekal meneruskan hasrat lima tekad kempennya iaitu Permata Permatang.

“Ia meliputi program kursus keusahawanan dan koperasi terutama kepada petani pesawah dan peladang. Selain itu, saya menumpukan usaha merancakkan industri halal dan pelancongan, komuniti pertanian di Tanjong Karang,” jelasnya. – Utusan

Author

Media Variasi

View all posts

View all posts


Kerajaan Perpaduan serius, tekad selesaikan masalah prasarana dengan segera – Anwar

PENAMPANG: Kerajaan Perpaduan berpendirian serius dan memasang tekad bagi menyelesaikan masalah prasarana antaranya melibatkan pendidikan, bekalan air dan jalan raya terutama di Sabah dengan kadar yang segera, kata Perdana Menteri, Datuk Seri Anwar Ibrahim.

Beliau berkata, dalam usaha menyelesaikan masalah itu, kerajaan Persekutuan dan negeri perlu bekerjasama dengan padu bagi memastikan gerak kerja serta pelan yang dirancang mampu dilaksanakan dengan sempurna.

Katanya, secara peribadi beliau komited dalam membantu Sabah menyelesaikan masalah itu apabila sering datang ke negeri berkenaan iaitu tiga kali sejak memegang jawatan Perdana Menteri dan melihat sendiri situasi melibatkan prasarana di Negeri di Bawah Bayu itu.

“Maka saya buat keputusan esok pagi insya-Allah saya buat mesyuarat tertinggi peringkat Persekutuan dan negeri untuk selesaikan masalah air bersama kerajaan negeri,” katanya berucap pada Majlis Penutupan Sambutan Pesta Kaamatan 2023 di Dewan Hongkod Koisaan, Persatuan Kebudayaan Kadazan Dusun (KDCA) di sini hari ini.

Majlis itu dirasmikan Yang Dipertua Negeri Sabah Tun Juhar Mahiruddin dan turut hadir Ketua Menteri Sabah, Datuk Seri Hajiji Noor; Timbalan Ketua Menteri I, Datuk Seri Jeffrey Kitingan yang juga Pengerusi Jawatankuasa Sambutan Pesta Kaamatan 2023 dan Presiden KDCA, Tan Sri Joseph Pairin Kitingan.


‘Bakar Gaza sekarang’, kata Ahli Parlimen tertinggi Israel

SEORANG penggubal undang-undang kanan di Israel menggesa tentera untuk “membakar” Gaza dan tidak membenarkan sebarang bahan api masuk ke dalam kawasan Palestin melainkan semua tebusan yang ditahan oleh Hamas dibebaskan.

Komen yang dibuat pada Jumaat oleh Nissim Vaturi, timbalan speaker Knesset, adalah yang terbaharu dalam rentetan kenyataan berapi-api oleh ahli politik Israel mengenai pertempuran maut dengan Hamas.

“Semua kesibukan mengenai sama ada terdapat atau tidak internet di Gaza menunjukkan bahawa kita tidak belajar apa-apa. Kami terlalu berperikemanusiaan,” Vaturi, ahli parti Likud pimpinan Perdana Menteri Benjamin Netanyahu, menulis di X (dahulunya Twitter).

“Bakar saja Gaza sekarang! Jangan benarkan minyak masuk, jangan benarkan air masuk sehingga tebusan dikembalikan!”

Awal bulan ini, Netanyahu menggantung Menteri Warisan, Amihai Eliyahu daripada mesyuarat Kabinet selepas beliau mencadangkan penggunaan senjata nuklear terhadap wilayah Palestin.

Hamas mengambil lebih 200 tebusan semasa serangan 7 Oktober ke atas Israel, di mana ia membunuh kira-kira 1,200 orang, kebanyakannya orang awam. Israel bertindak balas dengan melancarkan kempen pengeboman dan pencerobohan darat ke atas Gaza.

Israel juga telah mengenakan sekatan hampir keseluruhan ke atas wilayah Palestin, yang menurut PBB dan kumpulan hak asasi manusia hanya memburukkan lagi keadaan kemanusiaan yang dahsyat di sana.

Jurucakap Kementerian Kesihatan Gaza, Ashraf al-Qudra memberitahu pemberita pada Jumaat bahawa 24 pesakit di hospital Al-Shifa, kemudahan perubatan terbesar di kawasan itu, meninggal dunia semasa serbuan Israel di pekarangan itu. IDF telah menuduh Hamas menggunakan Al-Shifa dan hospital lain untuk tujuan ketenteraan.

Lebih 11,000 orang telah meninggal dunia di Gaza sejak 7 Oktober, menurut pegawai tempatan. Selepas perbahasan yang panjang, Majlis Keselamatan PBB meluluskan resolusi pada Rabu yang menyeru agar jeda kemanusiaan dalam pertempuran dan “pembebasan segera dan tanpa syarat semua tebusan yang dipegang oleh Hamas.” – RT

Author

Taufik Asmady Abdul Aziz

View all posts

View all posts


Tiga wanita disyaki terima rasuah bantu calon lulus ujian memandu

JOHOR BAHRU: Dua pegawai khidmat pelanggan di Rangkaian Interaktif Laman Elektronik Kerajaan (Rilek) Cawangan Kota Tinggi dan seorang kerani pusat lesen memandu ditahan Suruhanjaya Pencegahan Rasuah Malaysia (SPRM) kerana disyaki menerima rasuah.

Menurut sumber, ketiga-tiga suspek wanita berusia 23 hingga 34 tahun itu ditahan di Pejabat SPRM Johor kira-kira pukul 9 malam tadi selepas satu operasi yang dijalankan dengan kerjasama sebuah syarikat konsesi bagi aplikasi utama kerajaan.

Difahamkan kesemua suspek menerima wang rasuah daripada calon-calon yang menghadiri ujian Bahagian 1 Berkomputer Lesen Memandu untuk membantu calon lulus dalam ujian tersebut.

Siasatan masih dijalankan dan dijangka ada lagi penahanan lain bagi membantu siasatan.

Sementara itu, Pengarah SPRM Johor, Datuk Azmi Alias ketika dihubungi mengesahkan penahanan tersebut dan memberitahu kes disiasat di bawah Seksyen 16 (a)(A) Akta SPRM 2009. – Utusan

Author

Media Variasi

View all posts

View all posts


Dua lelaki dipenjara lima tahun miliki pisau, kapak di tempat awam

PUTRAJAYA: Mahkamah Rayuan di sini hari ini mengekalkan hukuman penjara lima tahun ke atas dua lelaki kerana memiliki kapak dan pisau di tempat awam tanpa kebenaran.

Panel tiga hakim menolak rayuan Mohd Mohd Saufi Kembaren Zulfri, 29 dan Muhammad Aiman Hakimi Hashim, 24, terhadap sabitan dan hukuman penjara itu.

Hakim Datuk Seri Kamaludin Md Said yang mengetuai panel berkata mahkamah tidak menemukan sebarang kesilapan oleh pihak mahkamah yang menjatuhkan hukuman sebelum ini.

Dua hakim lain ialah Hakim Datuk Wira Ahmad Nasfy Yasin dan Datuk Hashim Hamzah.

Mohd Saufi, seorang pengusaha setor makanan dan Muhammad Aiman, seorang penganggur, diarahkan menjalani hukuman penjara bermula hari ini.

Sebelum ini mereka dilepaskan dengan jaminan RM20,000 dengan seorang penjamin sementara menunggu keputusan rayuan.

Mohd Saufi didapati bersalah oleh Mahkamah Sesyen pada 30 Sept, 2021 kerana memiliki sebilah kapak dan dua bilah pisau, manakala Muhammad Aiman disabitkan kesalahan kerana memiliki sebilah pisau.

Mereka didakwa di bawah Akta Bahan-Bahan Kakisan dan Letupan dan Senjata Berbahaya 1958 dan kedua-duanya dijatuhkan hukuman penjara lima tahun atas kesalahan itu yang dilakukan di sebuah tapak projek di Air Panas, Setapak, Daerah Wangsa Maju, Kuala Lumpur pada 1 pagi 18 Julai, 2020.

Mohd Saufi dan Muhammad Aiman gagal dalam rayuan mereka di Mahkamah Tinggi pada 15 Jun tahun lepas.

Menurut fakta kes, polis yang menjalankan rondaan di kawasan itu menerima maklumat daripada orang awam bahawa terdapat pergaduhan berhampiran Projek Perumahan Rakyat Bonus Air Panas di Setapak.

Enam anggota polis tiba di kawasan itu dan salah seorang daripada mereka menyedari kedua-dua lelaki itu berkelakuan mencurigakan.

Hasil pemeriksaan menemukan dua pisau dan sebilah kapak dalam beg Mohd Saufi dan sebilah pisau dalam poket seluar Muhammad Aiman.

Pendakwaan dikendalikan Timbalan Pendakwa Raya Wong Poi Yoke manakala kedua-dua lelaki itu diwakili peguam B.Puvarasan. – BERNAMA


Inisiatif Payung Rahmah diperkenal bantu kurangkan kos sara hidup B40, miskin tegar – Salahuddin

JOHOR BAHRU: Kementerian Perdagangan Dalam Negeri dan Kos Sara Hidup (KPDN) akan memperkenalkan inisiatif Payung Rahmah bagi mengurangkan beban kos sara hidup golongan berpendapatan rendah (B40) dan miskin tegar.

Menterinya, Datuk Seri Salahuddin Ayub berkata, inisiatif yang bakal diumumkan pada Selasa ini adalah hasil kerjasama dengan beberapa kementerian termasuk Kementerian Ekonomi dan Kementerian Pertanian dan Keterjaminan Makanan.

“Perinciannya akan diumumkan juga pada Selasa dan konsep Payung Rahmah ini merupakan fokus KPDN serta strategi jangka pendek bagi enam bulan pertama.

“Ia akan melibatkan golongan B40 dan miskin tegar yang mungkin kalau kita tidak tangani dengan teliti dan berfokus, saya bimbang keadaan ekonomi global yang dijangka berlaku serius tahun ini akan menyebabkan mereka lebih terkesan,” katanya kepada pemberita selepas Jamuan Kenduri Rakyat Petugas Parlimen Pulai di sini malam tadi.

Ahli Parlimen Pulai itu berkata, inisiatif tersebut antaranya merangkumi pemberian bakul makanan, Jualan Murah Rahmah Kasih Sayang dan Cafe Rahmah untuk pelajar universiti.

“Kita akan beri bantuan bakul makanan dan mengadakan Jualan Murah Rahmah Kasih Sayang yang akan ada pakej 10 barangan, manakala pelajar universiti dibantu menerusi Cafe Rahmah,” katanya.

Menjelang sambutan Tahun Baharu Cina kali ini, Salahuddin berkata, pihaknya akan mengumumkan skim kawalan harga pada minggu hadapan.

Mengenai sama ada pelitup muka akan dijadikan barangan terkawal berikutan pembukaan sempadan China, beliau berkata:“belum ada keputusan rasmi…itu bergantung keperluan pada ketika dan masa yang mungkin waktu itu kita perlu buat keputusan”. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Isu gangguan sistem idMe dibangkitkan di Dewan Rakyat hari ini

KUALA LUMPUR: Isu Sistem Pengurusan Identiti (idMe) yang didakwa sering mengalami gangguan teknikal sehingga menyukarkan tugas guru dijangka dibangkitkan di mesyuarat Dewan Rakyat hari ini.

Menurut Aturan Urusan Mesyuarat di laman sesawang Parlimen, perkara itu dibangkitkan Sim Tze Tzin (PH-Bayan Baru) bertanyakan sama ada Kementerian Pendidikan (KPM) akan melakukan teknikal audit ke atas sistem berkenaan dan tindakan terhadap syarikat vendor yang gagal pada sesi Waktu Pertanyaan-Pertanyaan Menteri.

Pada sesi sama, Dr Kelvin Yii Lee Wuen (PH-Bandar Kuching) bertanyakan Menteri Komunikasi dan Digital sama ada kementerian itu berhasrat meminda  Seksyen 233 Akta Komunikasi dan Multimedia 1998 (Akta 588) berhubung penggunaan tidak wajar kemudahan rangkaian atau perkhidmatan rangkaian, untuk memastikan ia tidak disalah guna.

Dalam pada itu, Jimmy Puah Wee Tse (PH-Tebrau) bertanyakan usaha Kementerian Sains, Teknologi dan Inovasi untuk membantu lebih banyak syarikat startup (permulaan) supaya mereka dapat berjaya dan mewujudkan unicorn yang boleh dibanggakan di Malaysia.

Dua rang undang-undang iaitu Rang Undang-Undang Kanun Keseksaan (Pindaan) 2023 dan Rang Undang-Undang Kanun Tatacara Jenayah (Pindaan) 2023 turut dijadual dibentangkan di Dewan Rakyat bagi bacaan kali pertama, hari ini.

Mesyuarat Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa bagi hari keempat melibatkan Kementerian Sumber Asli, Alam Sekitar dan Perubahan Iklim, Kementerian Perdagangan Antarabangsa dan Industri serta Kementerian Perdagangan Dalam Negeri dan Kos Sara Hidup. – BERNAMA


Pengguna Lebuhraya GCE, AKLEH boleh bayar tol guna kad bank

SHAH ALAM: Kumpulan Projek Lintasan Kota Holdings Sdn Bhd (Prolintas) melaksanakan ujian rintis kutipan tol secara Sistem Pembayaran Terbuka (SPT) di dua lebuh raya kendaliannya iaitu Lebuhraya Bertingkat Ampang-Kuala Lumpur (AKLEH) dan Lebuhraya Koridor Guthrie (GCE).

Ketua Pegawai Eksekutif Kumpulan Prolintas, Datuk Mohammad Azlan Abdullah berkata, alternatif baharu pembayaran tol itu boleh digunakan oleh pengguna kenderaan Kelas 1 (kereta) di lorong yang telah dikenal pasti dengan papan tanda khas pada gantri.

Katanya, sistem itu mula dijalankan di ketiga-tiga plaza tol Lebuhraya GCE iaitu Plaza Tol Bukit Jelutong, Plaza Tol Elmina dan Plaza Tol Lagong bermula 13 September 2023.

“Bagaimanapun, Plaza Tol Datuk Keramat, Lebuhraya AKLEH sudah menerima pembayaran tol baharu itu sejak 9 September lalu.

“Satu lorong disediakan di setiap plaza tol untuk proses percubaan sistem itu selaras dengan piawaian yang ditetapkan Lembaga Lebuhraya Malaysia (LLM),” ujarnya dalam satu kenyataan pada Jumaat.

Tambah Mohammad Azlan, kaedah tersebut sebagai tambahan untuk kaedah pembayaran sedia ada seperti kad Touch n’ Go, SmartTag dan Identifikasi Frekuensi Radio (RFID).

“Inisiatif ini dijangka menyediakan kemudahan dan fleksibiliti untuk pengguna lebuh raya di plaza tol dengan lebih banyak pilihan pembayaran sekali gus menyumbang ke arah penambahbaikan industri lebuh raya negara secara keseluruhannya,” jelasnya. – Sinar Harian

Author

Media Variasi

View all posts

View all posts


Lontar komen jelik terhadap PM, pekerja kilang ditahan

SEPANG: Seorang pekerja kilang ditahan polis susulan mengeluarkan kenyataan jelek terhadap Perdana Menteri, Datuk Seri Anwar Ibrahim.

Ketua Polis Daerah Sepang, Asisten Komisioner Wan Kamarul Azran Wan Yusof berkata, suspek lelaki berusia 43 tahun itu ditahan pada pukul 9.30 malam semalam di Melaka.

Menurutnya, suspek kini direman selama dua hari bermula hari ini dan kes disiasat mengikut Seksyen 504 Kanun Keseksaan kerana berniat memecahkan keamanan.

“Kes turut disiasat mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian,” katanya memetik laporan Kosmo pada Rabu.

Terdahulu, tular di media sosial dakwaan seorang anggota polis yang bertugas di Ibu Pejabat Polis Daerah (IPD) Sepang melontarkan komen jelek terhadap Perdana Menteri menerusi tangkap layar aplikasi WhatsApp.

Bagaimanapun, Wan Kamarul Azran menafikan dakwaan itu dan mengesahkan suspek bukan anggota polis IPD Sepang.

Perkara itu dibuktikan menerusi semakan menerusi sistem laporan polis bersepadu (i-PRS) dan Sistem Maklumat Pengurusan Sumber Manusia (HRMIS) mendapati penama bukan warga kerja Polis Diraja Malaysia (PDRM).

ARTIKEL BERKAITAN: Individu lontar komen jelik terhadap PM bukan anggota polis

Author

Diyana Rahip

View all posts

View all posts


1MDB: Kerajaan tidak campur tangan dalam keputusan mahkamah

PUTRAJAYA: Kerajaan tidak mencampuri keputusan Mahkamah Tinggi yang membebaskan dan melepaskan bekas Perdana Menteri Datuk Seri Najib Tun Razak daripada pertuduhan meminda laporan audit 1Malaysia Development Bhd (1MDB), kata Menteri Komunikasi dan Digital, Fahmi Fadzil.

Fahmi yang juga jurucakap Kerajaan Perpaduan berkata, Perdana Menteri, Datuk Seri Anwar Ibrahim telah berulang kali menegaskan bahawa beliau dan kerajaan sama sekali tidak akan mencampuri urusan mahkamah.

“Keputusan itu merupakan proses mahkamah yang perlu dihormati,” katanya pada sidang media pasca Mesyuarat Kabinet di sini hari ini, ketika mengulas tindakan netizen yang mempertikai keputusan terbabit selain mendakwa terdapat campur tangan kerajaan.

Mahkamah Tinggi hari ini membebaskan dan melepaskan Najib dan bekas Ketua Pegawai Eksekutif 1MDB, Arul Kanda Kandasamy daripada pertuduhan meminda laporan audit 1MDB selepas pihak pendakwaan gagal membuktikan kes prima facie terhadap kedua-duanya di akhir kes pendakwaan.

Mengenai cadangan yang disuarakan beliau sebelum ini untuk menubuhkan jawatankuasa khas berhubung skandal 1MDB, Fahmi berkata, keperluan menubuhkan jawatankuasa itu akan diteliti sekiranya ia menjadi suatu mekanisme penting untuk mempercepatkan proses mengembalikan dana yang telah diseleweng.

Fahmi berkata, walaupun penubuhan jawatankuasa terbabit masih belum dibincangkan namun proses mendapatkan semula dana 1MDB telah dilakukan pelbagai agensi sehingga membuahkan hasil, antaranya persetujuan International Petroleum Investment Company (IPIC) dan Aabar Investments PJS (Aabar PJS) untuk membayar US$1.8 bilion (kira-kira RM8.06 bilion) kepada Menteri Kewangan Diperbadankan (MoF Inc) dan 1MDB.

“Buat ketika ini, perkara itu (penubuhan) tidak dibincangkan dalam Mesyuarat Jemaah Menteri dan proses untuk mendapatkan semula dana ini sedang berjalan selain ada beberapa perkara yang dikenal pasti segera dalam usaha mengembalikan wang rakyat,” katanya. – BERNAMA


Polis sahkan terima laporan Radja

JOHOR BAHRU: Polis mengesahkan menerima laporan daripada kumpulan muzik dari Indonesia, Radja yang mendakwa mendapat ugutan jenayah dan dilemparkan kata-kata kesat, pagi tadi.

Ketua Polis Johor, Datuk Kamarul Zaman Mamat berkata, pihaknya menerima laporan itu pada 5.34 pagi dan susulan itu, pihaknya telah merakam percakapan mangsa serta sedang mengesan individu yang disyaki terlibat.

“Siasatan dijalankan di bawah Seksyen 14 Akta Kesalahan Kecil 1955 dan Seksyen 506 Kanun Keseksaan yang boleh dikenakan hukuman penjara maksimum tujuh tahun atau denda atau kedua-duanya sekali, jika disabit bersalah.

“Polis Johor memandang serius perkara ini dan tidak akan bertolak ansur dengan sebarang tindakan membabitkan isu salah laku jenayah dan isu ketenteraman awam yang boleh mengganggu-gugat keamanan, ” katanya menerusi kenyataan hari ini.

Terdahulu, media melaporkan kumpulan itu mendakwa menerima ancaman bunuh serta dilemparkan kata-kata kesat selepas mengadakan konsert di Stadium Tertutup Arena Larkin di sini, kira-kira 11.15 malam tadi, dipercayai berpunca daripada salah faham antara kumpulan berkenaan dengan pihak penganjur.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kepala, otak hancur digilis kereta api

SEPANG: Mayat seorang lelaki berusia 35 tahun berasal dari Labu, Negeri Sembilan ditemui dalam keadaan menyayat hati dengan keadaan otak dan tengkorak hancur akibat digilis kereta api di landasan Express Rail Link Sdn Bhd (ERL) di sini, semalam.

Ketua Polis Daerah Sepang, Asisten Komisioner Wan Kamarul Azran Wan Yusof berkata, saksi kejadian yang juga penyelia landasan memaklumkan sempat melihat mangsa berada di landasan ERL dan cuba menegurnya namun tidak dihiraukan.

“Ketika kejadian, saksi memaklumkan sedang memantau anak buahnya membuat kerja sebelum melihat mangsa di atas landasan kereta api itu. Saksi menegur mangsa dan minta beredar daripada landasan itu sebelum sebuah kereta api menuju ke KLIA tiba di tempat kejadian dan menggilis mangsa.

“Mangsa dikatakan berbaring terlebih dahulu di atas landasan sebelum digilis keretapi api berkenaan,” katanya ketika dihubungi hari ini.

Katanya, pemeriksaan di lokasi kejadian turut menemui serpihan disyaki otak dan tengkorak sejauh 50 kaki selain mangsa juga patah kaki kiri, namun tiada sistem kamera litar tertutup (CCTV) berdekatan lokasi kejadian.

“Turut ditemui bersama mangsa beberapa barangan peribadi iaitu dompet, telefon bimbit dan kunci kereta. Sebuah kereta jenis Perodua Bezza dipercayai milik mangsa ditemui berdekatan lokasi kejadian dan kes diklasifikasikan sebagai mati mengejut,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Saya mahu bebas dari PH, merdeka dari DAP – Warga emas Puchong

SERI KEMBANGAN: Malaysia sudah mencapai kemerdekaan ke- 65 tahun, tetapi apabila seorang warga emas meluahkan isi hatinya mahu merdeka sekali lagi ia agak mengejutkan.

Nia Hassan, 82, menjelaskan sebenarnya dia mahu Malaysia bebas dan merdeka daripada Pakatan Harapan (PH) dan DAP.

Dia yang terlantar di katil kerana sakit tua berkata demikian ketika menerima kunjungan calon Barisan Nasional (BN) Parlimen Puchong, Datuk Seri Syed Ibrahim Kader ke kampung berkenaan.

Tambah ibu kepada lima anak itu, dia mahukan Malaysia dibebaskan daripada wakil rakyat yang merosakkan tanah air dengan agenda komunis mereka.

“Sepanjang 82 tahun saya hidup di Tanah Melayu ini,  depan mata saya sendiri banyak perpecahan antara kaum dan kerosakan yang telah dilakukan sebagai contohnya merekalah pembayar rasuah sebenarnya tetapi jenayah mereka ditutup.

“Saya tidak nampak perubahan baik ketika penyandang Parlimen Puchong, Gobind Singh Deo yang telah berkhidmat sejak 2008 di sini.

“Isu sampah, isu jalan masih banyak, isu bantuan selepas banjir juga kurang, kebajikan warga emas juga terabai.

“Saya doakan Puchong bebas dari PH, merdeka dari DAP, ” katanya kepada MEDIA VARIASI.

Syed Ibrahim melakukan program walkabout calon BN di P103 Puchong dengan mula bersarapan pagi bersama penduduk serta bertanya khabar peniaga di Restoran Ajmer.

Beliau yang juga merupakan Presiden Parti Kongres India Muslim Malaysia (KIMMA) itu seterusnya berkunjung ke Pusat Daftar Mengundi (PDM) di Puchong Utama, ke PDM Batu 13 Puchong Kampung Tengah dan Sungai Baru serta ke gerai-gerai Batu 13 Puchong.

Turut menyertai walkabout Ketua Wanita UMNO Bahagian Puchong, Hasnah Dain.

Terdahulh, DAP melakukan beberapa perubahan apabila mengumumkan Gobind Singh sebagai calon Parlimen Damansara mewakili PH menggantikan penyandang, Tony Pua, yang tidak bertanding pada Pilihan Raya Umum ke-15 (PRU15).

Bekas Menteri Tenaga, Teknologi, Sains, Perubahan Iklim dan Alam Sekitar ketika pentadbiran PH, Yeo Bee Yin, turut bertukar daripada Parlimen Bakri ke kerusi Puchong yang disandang Gobind.

Author

Tun Puteh Wanti

View all posts

View all posts


Imam, siak, guru KAFA dan takmir terima sumbangan khas Isnin ini

PUTRAJAYA: Bayaran sumbangan khas sebanyak RM600 secara one-off kepada imam, siak, guru Kelas Al-Quran dan Fardhu Ain (KAFA) serta takmir akan dibuat mulai Isnin ini (17 April), kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Menerusi kenyataan media hari ini, beliau berkata, keputusan itu dibuat selepas sesi perbincangan bersama antara Kementerian Kewangan dan Jabatan Kemajuan Islam Malaysia (JAKIM) baru-baru ini.

Katanya, bantuan khas berkenaan adalah sejajar dengan pengumuman Perdana Menteri Datuk Seri Anwar Ibrahim ketika pembentangan Belanjawan 2023 di Dewan Rakyat pada 24 Februari lepas.

“Jabatan Perdana Menteri (Hal Ehwal Agama) sentiasa menghargai jasa bakti para murabbi ummah yang mendidik masyarakat selain berharap penyaluran sumbangan khas ini dapat memberi keceriaan kepada golongan ini dalam membuat persiapan sambutan Aidilfitri,” katanya.

Anwar yang juga Menteri Kewangan ketika mengumumkan berita gembira itu dilaporkan berkata kerajaan bersetuju memberikan sumbangan khas RM600 kepada 70,000 imam, siak, guru KAFA serta takmir yang membabitkan peruntukan lebih RM40 juta. – BERNAMA


Polis Terengganu terima 4 laporan tak dapat undi, nama diguna

KUALA TERENGGANU: Polis Terengganu menerima empat laporan berhubung tidak dapat mengundi pada Pilihan Raya Negeri (PRN) apabila nama diguna individu lain.

Ketua Polis Terengganu, Datuk Mazli Mazlan berkata, pihaknya menerima laporan itu membabitkan tiga di Kuala Terengganu dan satu di Marang.

Beliau berkata, disebabkan maklumat mereka sudah digunakan, maka empat individu itu tidak dapat menunaikan kewajipan mereka sebagai pengundi.

“Kita menerima laporan empat kes membabitkan empat individu yang tidak dapat mengundi apabila sudah ada pengundi lain menggunakan kad pengenalan mereka.

“Justeru, kita akan siasat ini bawah Seksyen Akta Kesalahan Pilihan Raya 1954,” katanya di sini, hari ini, lapor Berita Harian.

Ditanya perkembangan hari pengundian, Mazli berkata pihaknya mendapati keadaan terkawal sepanjang proses berjalan.

Beliau berkata, setakat ini tiada sebarang provokosi melampau berlaku dan situasi tenang.

“Kita menasihatkan orang ramai supaya tidak melakukan kekecohan atau sengaja yang boleh mengganggu ketenteraman awam.

“Kita juga mahu ingatkan sebaik pusat pengundian ditutup nanti menjelang pengiraan undi dan selepas keputusan diperolehi, penyokong-penyokong parti jangan sesekali berbuat demikian.

“Selain itu, kita juga menasihatkan supaya mereka juga tidak mengganggu lalu lintas dengan mengadakan perarakan di tengah jalan meraikan kemenangan,” katanya.

Author

Media Variasi

View all posts

View all posts


Harimau Malaya tak jadi lawan Jepun pada September

KUALA LUMPUR: Impian peminat tempatan untuk menyaksikan skuad Harimau Malaya berentap dengan Jepun pada jendela perlawanan antarabangsa Persekutuan Bolasepak Antarabangsa (FIFA), September depan tidak kesampaian selepas pasukan nombor satu Asia itu mempunyai komitmen lain.

Presiden Persatuan Bolasepak Malaysia (FAM) Datuk Hamidin Mohd Amin, bagaimanapun berkata, tiga pasukan lain berminat untuk menguji skuad Harimau Malaya bimbingan Kim Pan Gon dalam tempoh tersebut iaitu Taiwan, China dan Kuwait.

Menurut beliau pasukan negara masih berpeluang bertemu skuad Samurai Biru, sekiranya diundi bersama dalam pusingan Kelayakan Piala Dunia 2026/Piala Asia 2027 bermula November ini, selain ketika dalam persediaan terakhir sebelum menghadapi Piala Asia 2023 di Qatar pada Januari 2024.

“Kita sepatutnya berjumpa Jepun tetapi mereka ada komitmen dan kita sudah ada pasukan lawan lain, mungkin kemudian kita akan jumpa (dengan Jepun). Pan Gon akan melihat peluang itu selepas November.

“Sepatutnya selepas November sudah perlu lawan dengan pasukan lebih besar tetapi ada kemungkinan berjumpa pada Kelayakan Piala Dunia 2026/ Piala Asia 2027, Jepun dan Korea Selatan… atau mungkin Disember sebelum pergi ke Doha,” katanya ketika ditemui baru-baru ini.

Pada masa sama, disebabkan faktor lokasi, Hamidin secara peribadi merasakan Taiwan dan China merupakan lawan ideal pasukan negara yang merancang untuk beraksi di luar pada September, namun beliau berkata Pan Gon terlebih dahulu akan membuat pilihan.

Sebelum ini, Hamidin memaklumkan FAM sedang menunggu jawapan berhubung perancangan mengadakan aksi persahabatan antara Malaysia dan Jepun pada jendela perlawanan antarabangsa FIFA pada September.

Kali terakhir Malaysia membuat perhitungan menentang Jepun, yang juga juara Piala Asia empat kali, pada aksi persahabatan ialah pada Piala Cabaran Kirin 2004 yang menyaksikan pasukan negara tewas 0-4.

Sementara itu, Hamidin berkata pasukan negara merancang untuk berangkat ke Doha 10 hari lebih awal sebelum saingan Piala Asia 2023 membuka tirai bermula 12 Jan hingga 10 Feb bagi melakukan persiapan terakhir.

Malaysia mencipta sejarah layak secara merit ke Piala Asia selepas 42 tahun pada Jun tahun lepas.

Kali terakhir Malaysia beraksi di Piala Asia adalah pada edisi 2007 ketika menjadi tuan rumah bersama, namun lebih empat dekad gagal layak secara merit sejak edisi 1980 di Kuwait. – BERNAMA


UMNO akan ambil tindakan terhadap ADUN sertai program PN

CYBERJAYA: Kehadiran seorang Ahli Dewan Undangan Negeri (ADUN) UMNO yang menyertai program anjuran Perikatan Nasional (PN) di Johor menimbulkan persoalan, sama ada ia adalah langkah permulaan untuk lompat parti atau sokongan kepada pihak lawan.

Mengambil maklum, Presiden UMNO, Datuk Seri Dr Ahmad Zahid Hamidi berkata, parti itu akan mengambil tindakan berhubung tindakan luar jangka ADUN berkenaan.

“Saya akan terima laporan itu dan kita akan lakukan sesuatu,” katanya seperti dilapor Berita Harian.

Sebelum ini, ADUN Rembia, Melaka, Datuk Muhammad Jailani Khamis hadir pada majlis pengumuman calon PN bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram di Bakri, Johor.

Muhammad Jailani mempertahan tindakannya itu dengan menegaskan kehadiran beliau di majlis berkenaan adalah bukan atas kapasiti sebagai ADUN UMNO.

Katanya, kehadirannya itu bagi mewakili badan bukan kerajaan (NGO), Muafakat Nasional (MN) yang diterajui bekas Setiausaha Agung Barisan Nasional (BN), Tan Sri Annuar Musa.

“Saya mewakili Annuar (di sini) kerana MN berpegang teguh dengan kepercayaan kepada perpaduan ummah.

“Kebetulan, semangat yang sama dikongsi oleh PN. Kami percaya perpaduan ini tidak mati dan kami tidak bermusuhan dengan mana-mana parti politik,” katanya seperti dipetik dari sebuah laporan media.

Author

Fazleen Safina Abd Jamil

View all posts

View all posts


Belanjawan 2024: Tandas di 8,354 sekolah hampir siap tahun ini

KUALA LUMPUR: Projek pembaikan tandas di 8,354 sekolah dijangka hampir siap sepenuhnya tahun ini, kata Datuk Seri Anwar Ibrahim.

Perdana Menteri berkata, perkara itu antara permasalahan rakyat yang sedang diatasi kerajaan.

“Tidak boleh diterima akal bahawa selama ini kita membiarkan anak-anak mengharungi alam persekolahan dengan kemudahan asas khususnya tandas yang rosak dan uzur,” katanya ketika membentangkan Rang Undang-Undang (RUU) Perbekalan 2024 atau Belanjawan 2024 bertemakan “Reformasi Ekonomi, Memperkasa Rakyat di Dewan Rakyat, di sini pada Jumaat.

Selain itu,katanya, tandas awam di seluruh negara akan dibaik pulih pada tahun hadapan.

“Sebanyak RM150 juta disediakan bagi menyelenggara dan membaiki 150 tandas awam PBT (Pihak Berkuasa Tempatan) di seluruh negara,” katanya.

Dalam pada itu, Anwar yang juga Menteri Kewangan berkata, fungsi Jabatan Bantuan Guaman akan diperkasakan, dalam membela nasib rakyat susah untuk mendapatkan keadilan saksama.

Justeru, katanya, sebanyak RM10 juta tambahan di bawah Kumpulan Wang Amanah Rakyat Malaysia Luar Negeri diperuntukkan pada tahun hadapan.

Beliau berkata, peruntukan itu digunakan bagi membela nasib rakyat Malaysia, yang menjadi sindiket penipuan pekerjaan serta kes kebajikan lain di luar negara.

“Alhamdulillah, susulan kenaikan had kelayakan mendapatkan bantuan guaman penuh kepada RM50,000, bilangan kes sivil dan syariah yang mendapat bantuan guaman telah meningkat kepada 8,500 kes,” katanya.

Pada tahun hadapan juga, Anwar berkata, Dasar Peluang Kedua akan diperluas kepada golongan muda berusia 40 tahun ke bawah dan memiliki hutang tidak melebihi RM40,000.

Hasil pelaksanaan dasar itu juga, katanya, Akta Insolvensi (Pindaan) 2023 juga telah melepaskan secara automatik daripada pengisytiharan muflis bagi kes-kes semasa dan terkebelakang yang memenuhi syarat.

“Setakat Julai 2023, hampir 14,000 kes muflis dengan hutang kecil di bawah RM40,000 telah dilepaskan daripada kebankrapan,” tambahnya.

Author

View all posts


KPDN N.Sembilan sita 98,840 diesel di Port Dickson

SEREMBAN: Kementerian Perdagangan Dalam Negeri dan Kos Sara Hidup (KPDN) Negeri Sembilan menyita 98,840 liter minyak diesel dengan nilai rampasan RM212,506 di sebuah premis di Port Dickson, petang semalam.

Pengarahnya, Muhammad Zahir Mazlan berkata, pihaknya menyerbu premis di Taman Perindustrian Sri Lukut, mendapati premis terbabit memiliki diesel melebihi had 60,000 liter yang dibenarkan.

“Pemeriksaan di peringkat pemborong diesel bersubsidi itu dijalankan adalah tindakan proaktif KPDN bagi mengenal pasti dan menangani isu ketirisan diesel bersubsidi sepanjang tempoh OPS TIRIS dijalankan,” katanya dalam kenyataan di sini hari ini.

Katanya kes disiasat di bawah Akta Kawalan Bekalan 1961. – BERNAMA


JSPT Selangor tawar diskaun saman trafik sehingga 50 peratus

CYBERJAYA: Jabatan Siasatan dan Penguatkuasaan Trafik (JSPT) Selangor akan menawarkan diskaun sehingga 50 peratus kepada orang ramai yang ingin membayar saman tertunggak pada 21 hingga 22 Disember ini.

Menerusi kenyataan di media sosial, JSPT Selangor memaklumkan tawaran itu dibuat bersempena dengan Hari Bertemu Pelanggan Jabatan Siasatan dan Penguatkuasaan Trafik (JSPT) Selangor.

Menurut hantaran sama, diskaun sehingga 50 peratus akan ditawarkan bagi kesalahan trafik terpilih.

“Pembayaran saman boleh dilakukan di semua kaunter Trafik Daerah Kontinjen Selangor bermula jam 8 pagi hingga 4 petang,” maklum JSPT Selangor.

Pembayaran saman boleh dibuat pada dua hari berkenaan bermula pukul 8 pagi hingga 4 petang  di semua kaunter Trafik Daerah Kontinjen Selangor.

Author

Diyana Rahip

View all posts

View all posts


Kes pukul beramai-ramai: Polis tahan 10 pelajar kolej vokasional

KUALA LUMPUR: Polis menahan 10 pelajar lelaki di sebuah kolej vokasional di Wangsa Maju, di sini pada Selasa kerana disyaki memukul seorang pelajar lain hingga mencederakan pelajar itu.

Ketua Polis Daerah Wangsa Maju Supt Ashari Abu Samah berkata penahanan kesemua pelajar berusia 16 hingga 20 tahun itu susulan daripada laporan polis dibuat seorang wanita semalam berkenaan kes itu.

Beliau berkata pengadu seorang wanita tempatan yang merupakan ibu mangsa telah menerima makluman daripada warden asrama mengatakan anaknya tidak sihat dan dibawa ke Hospital Kuala Lumpur bagi mendapatkan rawatan.

“Mangsa (lelaki) memaklumkan bahawa beliau telah dipukul beramai-ramai oleh rakan-rakan senior kolej semasa berada di surau asrama.

Mangsa mengalami kecederaan di bahagian tulang rusuk, pinggang serta sakit di keseluruhan badan akibat dipukul,” katanya dalam satu kenyataan malam tadi.

Beliau berkata sehubungan itu, pihak polis telah membuka satu kertas siasatan di bawah Seksyen 147 Kanun Keseksaan iaitu kesalahan merusuh yang jika sabit kesalahan boleh dikenakan hukuman penjara atau denda atau kedua-duanya.

Ashari berkata kes ini masih dalam siasatan dan menasihatkan orang ramai supaya mematuhi undang-undang yang telah ditetapkan.

“Tindakan akan diambil kepada mana-mana individu yang melanggar undang-undang tanpa mengira pesalah itu berstatus pelajar,” katanya. – BERNAMA


Fenomena gerhana bulan separa Ahad ini

SHAH ALAM: Orang ramai terutama peminat astronomi berpeluang menyaksikan menyaksikan fenomena gerhana bulan separa bermula pada Ahad ini.

Planetarium Negara menerusi kenyataan memaklumkan, fenomena berkenaan dapat dilihat bermula jam 3.35 pagi hingga 4.52 pagi ketika bulan terlindung oleh bayang umbra bumi.

“Walaupun gerhana bermula lebih awal iaitu pada pukul 2.01 pagi, kesan masih belum kelihatan kerana terlindung oleh bayang penumbra bumi yang kurang gelap.

“Kesan gerhana kekal kelihatan dari jam 3.35 pagi sehingga capai maksimum pada 4.14 pagi dan berakhir 4.52 pagi.

“Bermula 4.52 pagi, bulan mengalami fasa penumbra semula sehingga gerhana tamat sepenuhnya pada 6.26 pagi.

“Ketika gerhana mencapai maksimum, bulan kekal tertutup sekitar 12 peratus oleh bayang umbra bumi,” menurut kenyataan itu.

Dalam pada itu agensi tersebut turut memaklumkan, Kementerian Sains, Teknologi dan Inovasi akan mengadakan Program Pencerapan Gerhana Bulan Separa 2023 di Planetarium Negara bermula pukul 10 malam Sabtu ini.

Program secara percuma itu membolehkan pengunjung menyaksikan dua buah planet iaitu Musytari dan Zuhal terlebih dahulu sebelum dapat melihat gerhana bulan separa pada awal pagi Ahad.

“Planetarium Negara turut bekerjasama dengan persatuan Astronomi Star Finder dalam menyediakan kemudahan teleskop kepada orang awam menyaksikan fenomena gerhana bulan separa.

“Bagi yang tidak berkesempatan ke Planetarium Negara, imej gerhana bulan separa akan disiarkan melalui penstriman langsung di laman Facebook dan YouTube Planetarium Negara.

“Penampakan fenomena berkenaan bergantung kepada keadaan cuaca semasa di lokasi pencerapan,” jelasnya. – Sinar Harian

Author

Media Variasi

View all posts

View all posts


‘Tak benar JPJ tak tegas terhadap pemandu lori, treler’

NILAI: Menteri Pengangkutan, Anthony Loke menafikan Jabatan Pengangkutan Jalan (JPJ) tidak bertindak tegas terhadap pemandu lori dan treler yang melakukan kesalahan hingga sering menyebabkan kemalangan.

Beliau sebaliknya menegaskan agensi penguat kuasa itu bertindak cukup tegas bukan sahaja terhadap kenderaan berat dan lori yang membawa muatan secara berlebihan, malah kepada kenderaan lain.

“Tidak benar bahawa JPJ tidak tegas atau bersikap tolak ansur terhadap pemandu lori dan treler. Tindakan penguatkuasaan tegas sentiasa diambil terhadap mereka yang melakukan kesalahan jalan raya.

“Malah, ada pihak yang membuat aduan bahawa kita mengambil tindakan yang terlalu ketat termasuk penyitaan, pembatalan lesen, lucut hak dan sebagainya.

“Tapi itu adalah penguatkuasaan yang perlu kita jalankan supaya ia memberi mesej kepada semua pihak terutama pengusaha mematuhi peraturan jalan raya.

“Jadi, JPJ sememangnya bertindak tegas dalam menguatkuasakan undang-undang jalan raya sedia ada, namun perkara ini bukan mudah untuk diselesaikan.

“Kita juga tahu kebimbangan orang ramai terhadap kemalangan yang sering berlaku membabitkan kenderaan berat atau lori,” katanya selepas merasmikan Program Kerjaya@Pengangkutan 2023 di AEON Mall Nilai, di sini, hari ini.

Yang turut hadir, Ketua Setiausaha Kementerian Pengangkutan Datuk Jana Santhiran Muniayan dan Pengerusi Jawatankuasa Bertindak Pembangunan Kerajaan Tempatan, Perumahan dan Pengangkutan negeri, J Arul Kumar.

Anthony yang juga Ahli Parlimen Seremban, berkata memang akan ada reaksi daripada pelbagai pihak apabila berlaku sesuatu kemalangan termasuk mendakwa penguat kuasa tidak bertindak tegas.

“(Dakwaan) itu tidak betul, undang-undang kita yang sedia ada cukup tegas,” katanya.

Loke turut memaklumkan pihaknya sedang merancang mengambil pendekatan secara menyeluruh untuk memastikan ada keseimbangan daripada segi keperluan industri dan keselamatan jalan raya.

Menurutnya, perkara itu sedang direncanakan dan perbincangan lanjut akan dilakukan dalam usaha mengatasi masalah berkenaan dengan lebih menyeluruh serta komprehensif.

“Namun, pada masa sama tindakan penguatkuasaan akan berterusan. JPJ tidak pernah berhenti daripada segi penguatkuasaan dan saya tidak pernah minta mereka berhenti untuk jalankan penguatkuasaan.

“Apapun, saya akan berbincang dengan JPJ untuk melihat bagaimana kita boleh buat penguatkuasaan yang lebih efektif lagi,” katanya. – Berita Harian

Author

Media Variasi

View all posts

View all posts


Kaki budak 5 tahun tersepit dalam lubang tandas di Sg Buloh

SUNGAI BULOH: Seorang kanak-kanak lelaki berdepan detik cemas apabila kaki kirinya tersepit di dalam lubang tandas dekat Kampung Baru, di sini pada petang Khamis.

Pengarah Jabatan Bomba dan Penyelamat Selangor, Wan Razali Wan Ismail berkata, pihaknya menerima panggilan kecemasan berhubung kejadian itu pada jam 1.53 petang.

Beliau berkata, sepasukan enam anggota dari Balai Bomba dan Penyelamat Sungai Buloh telah dikerahkan ke lokasi kejadian.

“Bomba tiba di lokasi dan mendapati mangsa merupakan seorang kanak-kanak lelaki berusia lima tahun,” katanya dalam satu kenyataan pada Khamis.

Jelasnya, anggota bomba bertindak memecahkan mangkuk tandas sebelum menyelamatkan kanak-kanak tersebut.

Author

Fazleen Safina Abd Jamil

View all posts

View all posts


Tun Mahathir zahir rasa kasihan kepada Ismail Sabri

CYBERJAYA: Pengerusi Pejuang, Tun Dr Mahathir Mohamad menzahirkan rasa kasihannya kepada Perdana Menteri, Datuk Seri Ismail Sabri Yaakob melalui ciapan Twitternya pada Rabu.

Mahathir dalam kenyataannya itu berkata, walaupun Ismail diumumkan sebagai calon Perdana Menteri daripada BN untuk Pilihan Raya Umum ke-15 (PRU15) namun perkara itu hanya tinggal janji sahaja.

Menurutnya, Presiden UMNO, Datuk Seri Ahmad Zahid Hamidi yang akan menjadi Perdana Menteri dari BN jika parti itu mememenangi PRU15.

“Kasihan Ismail Sabri. Dijanji akan terus jadi Perdana Menteri apabila BN menang. Dan dia pun bubar Parlimen. Sekarang kroni-kroninya tidak dipilih sebagai calon. Dia jadi lemah.

“Ramai percaya janji Zahid Hamidi bahawa Ismail akan jadi Perdana Menteri akan hanya tinggal janji. Yang akan jadi PM akhirnya ialah Zahid Hamidi,” kata Mahathir.

Terdahulu, tular khabar angin yang mengatakan Zahid akan menjadi Perdana Menteri daripada BN jika parti itu menang PRU15 walaupun Ismail diumumkan sebagai calonnya.

Beberapa tangkapan gambar surat aku janji UMNO yang menunjukkan beberapa pihak menandatangani perjanjian bahawa Zahid akan menjadi Perdana Menteri jika BN menang PRU15 telah tular di media sosial.

Namun perkara itu telah dinafikan UMNO dan presidennya dan mengesahkannya sebagai palsu.

Dalam PRU15, Mahathir kekal mempertahankan kerusi Parlimennya iaitu Parlimen Langkawi; Ismail pula kekal mempertahankan Parlimen Bera; manakala Zahid pula kekal mempertahankan Parlimen Bagan Datuk.

Author

Faridah Amiratul

View all posts

View all posts


Bicara kes pengubahan wang, elak cukai Rosmah bermula 12 Mei 2023

Tarikh itu ditetapkan oleh Hakim, Mohamed Zaini Mazlan ketika pengurusan kes hari ini dengan dihadiri Timbalan Pendakwa Raya, Poh Yih Tinn dan peguam, Datuk Geethan Ram Vincent, yang mewakili Rosmah.

“Mahkamah menetapkan perbicaraan pada 12 Mei; 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 September 2023,” kata hakim itu yang turut menetapkan 20 Februari depan untuk pengurusan kes berkenaan.

Bagaimanapun, Hakim Mohamed Zaini berkata tarikh perbicaraan itu bergantung kepada rayuan Rosmah di Mahkamah Rayuan yang ditetapkan untuk pengurusan kes pada 23 Disember ini.

Isteri bekas Perdana Menteri, Datuk Seri Najib Tun Razak itu merayu terhadap dua keputusan Hakim, Mohamed Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.

Terdahulu, Poh memaklumkan kepada mahkamah, pihak pendakwaan akan memanggil 15 saksi untuk memberi keterangan dalam perbicaraan kes tersebut.

Pada 29 November lepas, Hakim, Mohamed Zaini mengingatkan pihak pembelaan untuk memberi keutamaan dalam kes itu memandangkan ia belum dibicarakan walaupun selepas empat tahun Rosmah didakwa pada 4 Oktober 2018.

Rosmah, 70, berdepan dengan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Pada 1 September lepas, Hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkan Rosmah dipenjara 30 tahun jika gagal membayar denda itu. – BERNAMA


Google tampil ciri ‘grammar check’ bantu pengguna semak tatabahasa

CYBERJAYA: Enjin carian, Google Search kini tampil dengan ciri baharu dikenali ‘Grammar check’ bagi memudahkan pengguna membuat pembetulan tatabahasa.

Menurut Google, ciri itu membolehkan pengguna menyemak sama ada penggunaan tatabahasa mereka betul atau sebaliknya berserta dengan cadangan penggunaan tatabahasa lain, lapor portal Amanz.

Ciri tersebut dilaporkan sama seakan ciri yang ditawarkan pada peranti Google Pixel, Gmail dan beberapa produk Google lain sebelum ini.

Untuk menggunakan ciri baharu itu, pengguna hanya perlu menaip bar carian di laman web Google apa-apa ayat dengan frasa tambahan “Grammar check” atau frasa lain yang lebih kurang sama.

Bagaimanapun, ciri berkenaan setakat ini terhad kepada bahasa Inggeris sahaja, ia juga dikuasakan dengan sistem kecerdasan buatan Google dan tidak pasti bila bahasa lain akan disokong.

Author

Diyana Rahip

View all posts

View all posts


Anwar minta pemimpin PAS jawab dakwaan tak sokong PAS musuh Islam

PERMATANG PAUH: Perdana Menteri, Datuk Seri Anwar Ibrahim meminta pemimpin mahupun Dewan Ulama PAS, untuk membetulkan beberapa kenyataan dikeluarkan penceramah bebas yang menyentuh sensitiviti umat Islam sebelum ini.

Beliau berkata, ini termasuk kenyataan bekas Timbalan Ketua Dewan Ulamak PAS Kedah, Syeikh Muhd Zainul Asri Mohd Romli baru-baru ini, yang menyatakan bahawa sesiapa sahaja tidak menyokong PAS adalah musuh Allah.

“Apakah benar orang tidak bersama dengan PAS adalah musuh Allah. Kalau betul, pasal apa arwah Tok Guru  (Tan Sri) Nik Aziz sokong saya dan saya bukan ahli PAS pun. Ini mereka (pemimpin atau Dewan Ulama PAS) kena jawab,” katanya.

Anwar berkata demikian ketika berucap pada program Minum Petang bersama penduduk Kampung Sama Gagah, dekat sini hari ini.

Sebelum ini, Syeikh Muhd Zainul mengeluarkan kenyataan berbaur hasutan berkait isu ‘musuh Allah’ ketika program Himpunan Kedah Berselawat pada 24 Jun lepas, namun beliau telah memohon maaf serta mengakui kesilapan mengungkap kalimah berkenaan.

Anwar turut mendesak kepimpinan PAS membetulkan dakwaan lama yang dikeluarkan penceramah bebas itu, antaranya Nabi Adam A.S turun di Gunung Jerai, Kedah.

“Dua, dakwaan Saiyiddina Uthman bin Affan sampai di Kedah… kita kata dakwah tapi mengizinkan kepalsuan. Betul ke tidak, kalau tidak betul mengapa tidak ditegur,” kata Perdana Menteri. – BERNAMA


Docto Aircond tawar Servis Rahmah

CYBERJAYA: Pengusaha makanan dan rumah inap (homestay) rata-rata mengambil peluang menawarkan Menu Rahmah, Homestay Rahmah sejak pengumuman kerajaan harga menu semurah RM5 untuk membantu golongan sasar.

Terbaharu, usahawan yang menawarkan servis penyelenggaraan pendingin hawa, Docto Aircond Sdn Bhd dengan kerjasama S&A Bintang Sdn Bhd turut tidak melepaskan peluang menawarkan Servis Rahmah semurah RM50 untuk rakyat.

Ia adalah langkah bijak dalam menggalakkan pesaing menurunkan harga agar nikmatnya boleh dimanfaatkan khususnya golongan B40.

Pengasas Meta Docto Holding Berhad, Amirudin Abdullah berkata, untuk menikmati servis ini, pelanggan perlu mengikat perjanjian bersama atau kontrak selama dua tahun dengan Docto Aircond.

“Kos servis yang normal adalah sekitar RM100 hingga RM200 tetapi menerusi pakej ini, pelanggan cuma perlu membayar serendah RM50 bagi servis setiap enam bulan sekali.

“Menerusi pemerhatian kami dalam bidang ini lebih 20 tahun, setiap kediaman di bandar dan pinggir bandar memiliki sekurang-kurangnya dua hingga tiga unit pendingin hawa.

“Jadi dengan Servis Rahmah, pelanggan tak perlu lagi tercari-cari tukang servis lain kerana setiap enam bulan, kami akan menghubungi pelanggan dan hadir ke premis untuk servis,” katanya kepada media.

Beliau berkata demikian selepas majlis perasmian cawangan pertama di bawah Meta Docto Holding Berhad oleh Pengarah Majlis Amanah Rakyat (MARA) Selangor, Dr Ahmad Sabri Kassim di Cyberjaya pada Sabtu.

Turut hadir, Penasihat Korporat dan Strategi, Dato Seri Ahmad Khusairi Bani Hashim Al Haj dan Pengurus Pemasaran dan Jualan Docto Aircond Sdn Bhd, Ahmad Hamzah Mohd Salleh selaku pemilik cawangan pertama Docto Aircond.

Dalam pada itu, Amirudin berkata, Docto Aircond menyasarkan jualan RM150,000 sebulan iaitu tambahan jualan RM50, 000, hasil daripada kempen Servis Rahmah yang baharu dilancarkan.

“Ketika ini purata jualan yang dapat dicapai daripada ibu pejabat Docto Aircond di Bangi adalah RM100,000 sebulan sejak ia mula beroperasi tahun 2019 dan kami mahu peningkatan jualan RM50, 000 lagi sebulan menerusi pembukaan cawangan pertama ini.

“Cawangan pertama ini dibuka oleh kakitangan berdedikasi iaitu Ahmad Hamzah yang telah setia bersama Docto Aircond sejak tujuh tahun lalu.

“Perancangan sasar RM500 juta ke IPO pada tahun 2026 apabila lima lagi cawangan akan dibuka oleh kakitangan berpotensi sekitar Selangor.

“Ketika ini Docto Aircond telah memiliki 300 kakitangan dan diyakini mampu membuka 700 peluang kerja mahir hingga tahun 2025.

“Kakitangan yang mahir akan diberi peluang untuk belajar dalam bidang pengurusan, pemasaran, pentadbiran sehingga mereka mampu membuka cawangan sendiri, ” katanya lagi.

Author

Tun Puteh Wanti

View all posts

View all posts


Selepas dua dekad, pewaris tanah Sultan temui Exsim

BUKIT JALIL: Penantian 20 tahun pewaris tanah kurniaan sultan, Muhammad Omar Unni, berakhir apabila dapat bersemuka sendiri dengan pihak Syarikat pemaju, Exsim Development Sdn Bhd (Exsim) hari ini.

Pertemuan pihak Muhammad Omar dan Exsim berlangsung kira-kira 30 minit di bangunan ibu pejabat Exsim, di sini, bagi mencari titik penyelesaian berhubung isu tanah yang dikaitkan, iaitu Lot 189 Jalan Yap Kwan Seng di Kuala Lumpur.

Berdasarkan hasil pertemuan itu, Muhammad Omar berkata, perkara itu memberikan sinar kepada kedua-dua pihak apabila masing-masing memberi pencerahan dan penjelasan secara bersemuka, berbanding menerusi pihak firma guaman masing-masing, sebelum ini.

Omar berkata, kerjasama yang diberikan pihak Exsim dan anak syarikatnya, Suriamas Lumayan Sdn Bhd (Suriamas) yang membeli tanah berkenaan amat baik, ketika pertemuan itu.

“Satu layanan yang baik, dan pegawai dan kakitangan Exsim yang sudi mendengar hujahan kami.

“Walaupun pihak Exsim tidak memberikan sebarang kata putus kerana pemilik Exsim tidak ada pada pertemuan ini, kami akan terus melakukan tindakan seterusnya sehingga berakhir dengan baik,” katanya.

Beliau berkata demikian kepada media selepas pertemuan itu, bersama isterinya, yang turut dihadiri penasihat undang-undang Roslan Ahmad.

Pihak Mohammad Unni dijangka menghantar laporan ke pihak peguam Exsim, Damian Kiethan dari Firma Raj, Ong, Yudistra, Suruhanjaya Pencegahan Rasuah Malaysia (SPRM) dan Datuk Bandar Kuala Lumpur berhubung isu tuntutan itu.

Memetik laporan MEDIA VARIASI secara eksklusif, mendedahkan kegiatan ‘toyol’ tanah yang berani memindah milik nama tanpa kebenaran pemilik asal tanah kurniaan Sultan Selangor kepada tiga penama dalam sehari.

Lebih mengejutkan, selain tiga penama tanah dipindah milik dalam sehari itu, dokumen perakuan status tanah di Pejabat Tanah dan Galian (PTG) iaitu dokumen AA 1/62 turut diragui kesahihannya.

Kegiatan ‘toyol’ ini bermula di PTG di mana penukaran tanpa kebenaran berlaku pada 31 Mac 1965.

Mantan Menteri Besar Selangor ketika itu, Datuk Abd Aziz Abd Majid didakwa telah memasukkan namanya ke dalam geran Lot 189 Jalan Yap Kwan Seng tanpa merujuk dokumen AA/162.

Lapan bulan selepas penukaran nama itu, toyol kemudiannya memindahkan kepada nama isteri Abd Aziz, Raja Teh Zaiton pada 4 November 1995.

Berlaku perkara yang amat ajaib pada 4 Oktober 1996 apabila ‘toyol’ memindahkan daripada nama Raja Teh Zaiton kepada dirinya sendiri iaitu Raja Teh Zaiton.

Beberapa jam kemudian nama Raja Teh Zaiton dipindahkan ke syarikat pemaju Sea Strategy Sdn Bhd sebelum memindahkan nama tanah kepada syarikat Grand Monarch Sdn Bhd.

Lebih aneh, Sea Strategy dan Grand Monarch pemiliknya sama iaitu Tan Kim Seng dan itulah yang berlaku pada 4 Oktober 1996.

Author

Tun Puteh Wanti

View all posts

View all posts


Jangan berjanji jika tidak mampu ditunaikan

ADA satu kisah di mana seorang murid yang bertemu dengan Habib Muhammad Haykal Al-Khaneman telah mengadu tentang seorang sahabat yang berjanji untuk memberikan sesuatu ganjaran atas usaha dan kebaikan yang dibuat kepada sahabat tersebut, akhirnya bila kejayaan diperolehi maka janji yang dibuat sehingga sekarang masih tidak tertunai malah sahabat itu terus mengabaikan murid tersebut.

Apabila Habib mendengar rintihan muridnya maka Habib terus merenung dan lantas berkata, ”jangan bimbang atas janji yang tidak ditunaikan itu, tidak perlu berfikir dan bersedih atas janji yang tidak ditunaikan kerana janji adalah hutang dan hutang wajib dibayar, sekiranya dia tidak menunaikan janji sudah pasti janji itu akan merosakkan seluruh kehidupannya.”

Sebab itulah umat Islam dilarang untuk berjanji atau membuat perjanjian dengan orang lain dalam konteks positif.

Setelah membuat janji, maksudnya sudah terjadi kesepakatan atara dua belah pihak atau lebih yang wajib untuk dipenuhi.

Sebagaimana Rasulullah SAW bersabda: “Kaum muslimin itu terikat dengan perjanjian yang akan mereka tetapkan.” (HR. Tirmidzi, No: 253, Ibnu Majah, No: 2353).

Diambil dari buku ‘Para Musuh Allah: Golongan Manusia yang Menjadi Musuh Allah di Akhirat’, mereka yang menjadi musuh Allah adalah manusia yang selalu mungkir janji kerana termasuk golongan yang mengkhianati Allah SWT dan Rasulullah SAW.

Mungkir janji merupakan perbuatan yang tidak terpuji kerana dapat mengundang rasa sakit hati dari orang yang dibohongi.

Selain merugikan orang lain, perbuatan ini juga merugikan diri sendiri.

Allah SWT berfirman dalam al-Qur’an surat An Nahl ayat 91:

وَأَوْفُوا۟ بِعَهْدِ ٱللَّهِ إِذَا عَٰهَدتُّمْ وَلَا تَنقُضُوا۟ ٱلْأَيْمَٰنَ بَعْدَ تَوْكِيدِهَا وَقَدْ جَعَلْتُمُ ٱللَّهَ عَلَيْكُمْ كَفِيلًا ۚ إِنَّ ٱللَّهَ يَعْلَمُ مَا تَفْعَلُونَ

“Dan tepatilah perjanjian dengan Allah apabila kamu berjanji dan janganlah kamu membatalkan sumpah-sumpah(mu) itu, sesudah meneguhkannya, sedang kamu telah menjadikan Allah sebagai saksimu (terhadap sumpah-sumpahmu itu). Sesungguhnya Allah mengetahui apa yang kamu perbuat.”

Bukan hanya Allah SWT yang melaknat manusia yang tidak menepati janji. Bahkan, malaikat dan seluruh manusia pun turut melaknatnya. Begitu besar dosa bagi orang yang mengingkari janji.

Sebagaimana hadits dari Ali bin Abi Thalib, ia berkata, Rasulullah SAW bersabda:

“Barang siapa tidak menepati janji seorang Muslim, nescaya ia mendapat laknat Allah, malaikat, dan seluruh manusia. Tidak diterima darinya taubat dan tebusan.” (HR. Bukhari dan Muslim).

Sungguh rugi bagi manusia yang memungkiri janji dengan sengaja. Perbuatan ini dikategorikan sebagai sahabat syaitan.

Syaitan akan merasakan kesenangan sewaktu manusia berhasil termakan janji-janji palsu.

Allah SWT berfirman dalam Al-Qur’an surah An Nisa ayat 120:

يَعِدُهُمْ وَيُمَنِّيهِمْ ۖ وَمَا يَعِدُهُمُ ٱلشَّيْطَٰنُ إِلَّا غُرُورًا

“Syaitan itu memberikan janji-janji kepada mereka dan membangkitkan angan-angan kosong pada mereka, padahal syaitan itu tidak menjanjikan kepada mereka selain dari tipuan belaka.”

عَنْ أَبِي هُرَيْرَةَ رضى الله عنه عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ آيَةُ الْمُنَافِقِ ثَلَاثٌ إِذَا حَدَّثَ كَذَبَ وَإِذَا وَعَدَ أَخْلَفَ وَإِذَا اؤْتُمِنَ خَانَ

Daripada Abi Hurairah Rha. dari Nabi SAW telah bersabda:

“Tanda munafiq itu ada tiga Apabila bercakap ia bohong, apabila berjanji ia mungkir dan apabila diberi amanah ia khianat.” (Riwayat Imam Bukhari)

Daripada Anas bin Malik RA bahawa Rasulullah SAW bersabda:

لا إِيمَانَ لِمَنْ لَا أَمَانَةَ لَهُ، ولاَ دِينَ لِمَنْ لَا عَهْدَ لَهُ

Maksudnya: Tidaklah sempurna iman seseorang bagi sesiapa yang tidak beramanah dan tidak sempurnalah agama seseorang bagi sesiapa yang tidak menunaikan janjinya. (Riwayat Ahmad (13199) dan al-Bazzar (7196))

Dapat dirumuskan bahawa, umat Islam tidak perlu bimbang dengan manusia yang mungkir janji, biarkan dia terus dengan janji-janji palsunya kerana janji itu merupakan makhluk yang akan memakan diri si penjanji.

Sebagai hamba Allah, kita teruskan beribadah dan bermunajat kepadaNya dan biarkan urusan mungkir janji ini diuruskan oleh Allah SWT.

Kejayaan seorang hamba Allah adalah terletak kepada keikhlasan dan pengharapan kepada Allah SWT semata-mata, kerana janji Allah itu pasti dan janji manusia itu adalah fatamorgana.

Norsanizam Al-Dimasqi adalah pelajar Ijazah Doktor Falsafah (PhD) bidang Syariah, Fakulti Sains Kemanusiaan, Universiti Pendidikan Sultan Idris (UPSI)

Author

Media Variasi

View all posts

View all posts


Maritim Malaysia berjaya selamatkan Puteri Mahsuri

LANGKAWI: Agensi Penguatkuasaan Maritim Malaysia (Maritim Malaysia) berjaya menyelamatkan sebuah kapal layar yang hanyut tanpa sauh di perairan Langkawi iaitu kapal layar Puteri Mahsuri pada Khamis.

Maritim Malaysia berkata, pihaknya melalui Maritime Rescue Sub-Centre (MRSC) Langkawi menerima panggilan daripada Pusat Operasi Mawila 3 Tentera Laut Diraja Malaysia (TLDM) mengenai kapal yang hanyut akibat terputus rantai sauh itu sekitar jam 8 pagi tadi.

Menurutnya, Pengarah Maritim Negeri Kedah dan Perlis, Laksmana Pertama Maritim Romli Mustafa berkata, MRSC Langkawi telah mengaktifkan Operasi CARILAMAT pada jam 10 pagi untuk mencari dan memberi bantuan sewajarnya.

Operasi mengesan dan membantu kapal layar Puteri Mahsuri itu telah digerakkan oleh Kapal Tentera Laut Diraja Malaysia (TLDM), Kapal Diraja (KD) Lekiu.

“Dalam kejadian itu, kapal layar Puteri Mahsuri yang telah lama bersauh di perairan Langkawi telah mengaktifkan sistem isyarat kecemasan dan isyarat diterima oleh Pusat Operasi Mawila 3 TLDM.

“KD Lekiu dalam perintah operasi telah mengesan kapal layar tersebut dan memberi bantuan awal pada jam lebih kurang 12 tengah hari.

“Kapal layar Puteri Mahsuri bersama empat kru warga Myanmar termasuk nakhoda berada di atas kapal layar tersebut telah hanyut sejauh lebih kurang 60 batu nautika ke arah sempadan Malaysia-Thailand,” kata Maritim Malaysia dalam satu kenyataan Facebook rasminya.

Maritim Malaysia khususnya Ibu Pejabat Maritim Negeri Kedah dan Perlis turut mengingatkan semua komuniti maritim supaya sentiasa peka dengan keadaan cuaca buruk.

Tambahnya, semua komuniti maritim juga perlu mengambil langkah-langkah keselamatan seperti memakai jaket keselamatan, merujuk ramalan kaji cuaca, memastikan bot dalam keadaan baik dan membawa Personal Locator Beacon (PLB).

Author

Faridah Amiratul

View all posts

View all posts


JAKOA agih bakul makanan ke enam kampung orang asli di Gua Musang

GUA MUSANG: Penduduk orang asli di Kelantan tidak perlu gusar berikutan Jabatan Kemajuan Orang Asli (JAKOA) terus mengagihkan bantuan Bakul Makanan kepada keseluruhan kampung yang terjejas akses keperluan harian akibat tanah runtuh di Pos Balar dan Pos Belatim.

Bakul Makanan itu meliputi makanan harian yang dihantar itu seperti beras, gula, tepung gandum, telur, gula, serbuk teh dan beras.

Penghantaran Bakul Makanan itu akan dibekalkan melalui Agensi Pengurusan Bencana Negara (NADMA) bergantung keadaan cuaca dan keadaan semasa, menggunakan kenderaan darat atau laluan udara.

Menurut kenyataan Kementerian Kemajuan Desa dan Wilayah, JAKOA Kelantan dan JAKOA Terengganu dengan kerjasama NADMA, dan kerajaan negeri Kelantan akan melaksanakan pengangihan Bakul Makanan Fasa 2, dalam tempoh tiga minggu lagi.

Setakat ini, pihak JAKOA, Unit Udara Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) telah menghantar lebih 1,100 unit Bakul Makanan di enam kampung orang asli di Gua Musang bermula dari 25 hingga 29 Disember 2022.

Menurut kenyataan itu juga, sejumlah 417 unit Bakul Makanan masing-masing dihantar di dua lokasi iaitu Pos Gob dan Pos Simpor, pada 25 dan 26 Disember.

Seterusnya pada 358 unit ke Pos Belatim, Kampung Sau, Kampung Ladoi dan sebahagian di Pos Balar, pada 27 Disember.

Pada hari keempat, sebanyak 347 unit lagi ke kampung Bihai Lama, Kampung Sau, Kampung Ladoi dan Pos Balar.

“Penghantaran Bakul Makanan ini dilaksanakan melalui penggunaan tiga pesawat Unit Udara JBPM membabitkan 46 anggota daripada pelbagai agensi terlibat dalam operasi,” demikian kenyataan itu.

Menurut kenyataan sama, keperluan penghantaran Bakul Makanan ada dalam perancangan awal namun tidak dapat diteruskan berikutan penggunaan helikopter digunakan ke kawasan terjejas banjir di Kelantan dan Terengganu, baru-baru ini.

Katanya, kenderaan darat bagaimanapun juga tidak dapat dilaksanakan berikutan keadaan jalan teruk dan runtuhan tanah antara Pos Balar dan Pos Belatim berhampiran Kampung Dakoh.

“Bagi urusan itu, pihak JAKOA telah berbincang dan bekerjasama dengan pihak Jabatan Kerja Raya Lembaga Kemajuan Kelantan Selatan (JKR Kesedar) untuk kerja-kerja pembersihan runtuhan serta pembaikan cerun.

“Namun kerja-kerja di lapangan mungkin tidak dapat dilaksanakan dalam masa terdekat memandangkan keadaan jalan yang teruk serta cuaca yang masih buruk yang menyukarkan jentera berat untuk masuk dan sampai ke lokasi kejadian,” katanya.

Author

Tun Puteh Wanti

View all posts

View all posts


Tempoh pinjaman berakhir, pasukan Pantai Timur jadi pilihan Safawi Rasid

PEMAIN sayap Johor Darul Ta’zim FC (JDT), Safawi Rasid mengumumkan tempoh pinjamannya bersama kelab Thailand, Ratchaburi FC telah berakhir. Pengumuman itu telah dibuat oleh Safawi menerusi hantaran Instagram Story miliknya.

Setelah pengumuman itu dibuat, satu ciapan daripada Zulhilmi Zainal Azam menyatakan bahawa Safawi akan kembali ke Liga Malaysia dan berkemungkinan akan beraksi bersama salah satu kelab dari Pantai Timur.

Terengganu FC merupakan antara kelab yang berminat untuk mendapatkan khidmat Safawi Rasid untuk baki saingan musim ini.

Menurut Ketua Jurulatih Terengganu, Tomislav Steinbruckner, kehadiran Safawi mampu menambah sengat kepada jentera skuad Peteh itu dan turut menyifatkan anak jadi Dungun mampu menjadi mentor kepada pemain-pemain muda Terengganu, katanya dalam temubual bersama Astro Arena.

Menurut laporan Makan Bola, tidak kira pasukan mana yang akan dipilih Safawi, pemain yang mempunyai kaki kiri yang berbisa itu mampu menjadi kelebihan pasukan dari pelbagai aspek seperti gol dan bantuan gol.

Dengan pengalaman yang dimiliki oleh Safawi, pasti dia mampu untuk membantu pasukan yang bakal diwakilinya untuk lebih maju.

Author

Muhammad Nor Fadzly Mahat

View all posts

View all posts


PFAM terima laporan tunggakan gaji dua bulan pemain Melaka United FC

SHAH ALAM: Persatuan Pemain Bolasepak Profesional Malaysia (PFAM) mengesahkan menerima laporan berhubung isu tunggakan gaji selama dua bulan membabitkan pasukan Liga Super, Melaka United FC.

Ketua Pegawai Eksekutif PFAM Izham Ismail berkata tunggakan itu melibatkan pembayaran gaji bagi Jun dan Julai lepas serta sebahagian baki pembayaran pada Januari.

Justeru, beliau berkata pihaknya telah mengeluarkan notis kepada Melaka United berhubung perkara itu selain turut membuat aduan rasmi kepada Persatuan Bolasepak Malaysia (FAM) melalui Badan Penyelesaian Pertikaian Nasional (NDRC).

“Kita mengharapkan FAM dapat memberi tarikh dengan cepat untuk kita mendengar dan selesaikan masalah ini.

“…dan saya berharap semua pemain di Malaysia sekiranya terdapat masalah berkaitan gaji, sila tampil ke depan, datang kepada PFAM untuk kita ambil tindakan seterusnya,” katanya kepada Bernama ketika ditemui pada Kejohanan Footgolf PFAM Bersama Media di Footgolf Malaysia Bukit Jelutong di sini hari ini.

Pada masa sama, selain mengharapkan Melaka United melunaskan gaji barisan pemainnya yang tertunggak, beliau berpesan kepada semua pasukan di Malaysia supaya tidak mengabaikan tanggungjawab membayar gaji pemain dan menghormati kontrak yang telah dipersetujui.

Ini bukan kali pertama Melaka United terpalit dengan isu tunggakan gaji pemain selepas masalah sama turut berlaku pada musim sebelumnya.

Melaka United berada di tangga kelapan Liga Super dengan mengumpul 17 mata selepas mengharungi 15 perlawanan setakat ini.

Baru-baru ini PFAM turut mengesahkan menerima laporan isu tunggakan gaji yang berlarutan hampir empat bulan membabitkan beberapa pemain pasukan Sarawak United yang memaksa Liga Bolasepak Malaysia (MFL) menolak geran pasukan sebanyak RM100,000 untuk diberikan kepada para pemain yang terjejas. – BERNAMA


Wanita, adik ipar direman bantu siasatan salah guna kuasa

KUALA TERENGGANU: Seorang kakitangan awam dan adik iparnya direman lima hari bermula hari ini bagi membantu siasatan kes salah guna kuasa bagi mendapatkan beberapa perolehan pembekalan di sebuah jabatan Persekutuan sejak 2019.

Perintah reman dikeluarkan oleh Majistret Nik Tarmizie Nik Mohd Sukri terhadap ketua pembantu tadbir berusia 44 tahun dan pemilik syarikat berusia 39 tahun itu.

Kedua-dua wanita itu masing-masing ditahan pada 1.45 tengah hari dan 2.10 petang Isnin, di pejabat Suruhanjaya Pencegahan Rasuah Malaysia (SPRM) Terengganu ketika hadir memberi keterangan.

Menurut sumber SPRM, kes salah guna kuasa itu dipercayai telah berlaku sejak 2019 dan melibatkan lebih 10 perolehan pembekalan yang keseluruhannya mencecah kira-kira RM30,000.

Kes disiasat mengikut Seksyen 23 (1) Akta SPRM 2009 yang sabit kesalahan boleh dipenjara maksimum 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi. – BERNAMA


Lelaki cuba lari pemeriksaan polis, disyaki curi 25 batang kabel diberkas

KUALA LUMPUR: Seorang lelaki tempatan berusia 34 tahun ditahan petang semalam, selepas cuba melarikan diri daripada pemeriksaan polis ketika membawa bersamanya 25 batang kabel disyaki dicuri di atas lori yang dipandunya.

Ketua Polis Daerah Kajang, ACP Mohd Zaid Hassan berkata sebelum itu, suspek dikesan memandu lori dalam keadaan mencurigakan di kawasan Sungai Chua, Kajang dan memecut sehingga di Lebuhraya Lembah Klang Selatan (SKVE) ketika diminta berhenti untuk pemeriksaan.

“Polis sekali lagi cuba menghentikan lori berkenaan tetapi dihalang oleh suspek yang melakukan aksi bahaya dengan bergerak (memandu) dari kiri dan ke kanan jalan raya tanpa memberi apa-apa isyarat yang boleh membahayakan diri sendiri dan pengguna jalan raya lain.

“Polis terus mengekori lori suspek sejauh 28.4 kilometer sehingga Plaza Tol Ayer Hitam, namun masih tidak berhenti dan terus melanggar palang tol dan meneruskan perjalanan ke arah Banting sehingga susur keluar ke Saujana Putra,” katanya dalam kenyataan pada Ahad.

Mohd Zaid berkata, apabila tiba di Plaza Tol Saujana Putra, lori tersebut sekali lagi melanggar palang tol di situ sebelum masuk ke Jalan Saujana Putra serta melanggar beberapa buah kenderaan di jalan tersebut.

Lori berkenaan akhirnya berjaya ditahan di Jalan SP 6/2 Bandar Saujana Putra dan suspek yang mempunyai empat rekod jenayah lampau itu cuba terjun ke dalam tasik berhampiran untuk melepaskan diri namun berjaya ditangkap hasil bantuan orang awam, katanya.

Menurut Mohd Zaid, pemeriksaan mendapati selain 25 batang kabel yang telah dipotong pihaknya turut menemukan beberapa alat memotong kabel di dalam lori itu manakala ujian saringan air kencing mendapati suspek positif dadah jenis Methamphetamine.

Katanya, kes disiasat di bawah Seksyen 186 Kanun Keseksaan kerana menghalang penjawat awam menjalankan tugas dan Seksyen 29(1) Akta Kesalahan Kecil 1955 kerana gagal memberikan keterangan yang munasabah mengenai kewujudan kabel bersamanya semasa ditangkap.

Mohd Zaid menyeru orang ramai yang mempunyai maklumat berhubung kejadian itu untuk menghubungi mana-mana balai polis berdekatan atau terus berhubung dengan pegawai penyiasat Sarjan Wan Noorhasmizan Wan Asri di talian 012-9548532 bagi membantu siasatan. – BERNAMA


Kanak-kanak 9 tahun ditemui mati dipercayai didera

TAIPING: Seorang kanak-kanak lelaki ditemui mati dipercayai didera di sebuah rumah di Assam Kumbang, dekat sini pada Ahad.

Ketua Polis Daerah Taiping, Asisten Komisioner Razlam Ab Hamid berkata, maklumat kejadian itu diterima melalui panggilan Sistem Tindak Balas Kecemasan Malaysia (MERS) 999 sekitar jam 11 pagi.

Menurutnya, pegawai perubatan yang dikejarkan ke lokasi kejadian telah mengesahkan kematian kanak-kanak itu.

“Unit Forensik Ibu Pejabat Polis Kontinjen (IPK) Perak telah menjalankan siasatan di lokasi kejadian.

“Pemeriksaan awal mendapati terdapat beberapa kesan lebam di kaki, badan dan muka mangsa yang berkemungkinan akibat kesan didera,” katanya ketika dihubungi pada Isnin, lapor Sinar Harian.

Beliau berkata, mayat telah dibawa ke Hospital Taiping untuk bedah siasat bagi mengetahui punca kematian.

Katanya, berdasarkan maklumat diterima mangsa dipercayai tinggal di rumah berkenaan bersama ibu dan rakan ibunya.

“Tiada tangkapan buat masa ini. Bagaimanapun polis meminta kerjasama orang ramai yang mempunyai maklumat mengenai kejadian untuk tampil membantu siasatan,” katanya.

Author

Media Variasi

View all posts

View all posts


Polis rakam keterangan Siti Mastura Isnin ini

KUALA LUMPUR: Polis akan merakam keterangan Ahli Parlimen Kepala Batas, Dr Siti Mastura Muhammad yang didakwa mengeluarkan kenyataan berbaur fitnah terhadap Pengerusi DAP, Lim Guan Eng, minggu depan.

Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain memaklumkan, proses rakam keterangan ke atas Siti Mastura dijadual akan diadakan pada Isnin ini.

“Setakat ini kita sudah menerima empat laporan polis berhubung isu ini dan siasatan sedang dijalankan oleh Unit Siasatan Jenayah Terkelas (USJT) JSJ Bukit Aman.

“Keterangan Dr Siti Mastura akan diambil pada 13 November 2023 (Isnin),” katanya seperti dilapor Berita Harian.

Beliau berkata, siasatan kes dijalankan mengikut Seksyen 505(b) Kanun Keseksaan serta Seksyen 233 Akta Komunikasi dan Multimedia 1998.

Terdahulu, melalui rakaman video berdurasi 46 minit 51 saat itu, Siti Mastura pada suatu majlis di Kemaman, Terengganu baru-baru ini, mendakwa pemimpin veteran DAP, Lim Kit Siang yang juga bapa Guan Eng, adalah sepupu kepada ketua Parti Komunis Malaya, Chin Peng.

Selain itu, Siti Mastura dalam rakaman itu juga mendakwa bekas Perdana Menteri Singapura, Lee Kuan Yew adalah sepupu Kit Siang selain mengaitkan isteri Guan Eng dengan Ahli Parlimen Seputeh, Teresa Kok.

Beliau turut mendakwa pemimpin DAP termasuk Setiausaha Agung DAP dan Menteri Pengangkutan, Anthony Loke; Naib Pengerusi Kebangsaan DAP dan Menteri Perumahan dan Kerajaan Tempatan, Nga Kor Ming; Ahli Parlimen Bruas, Ngeh Koo Ham dan Teresa mempunyai hubungan kekeluargaan.

Berikutan itu, Ahli Parlimen Bukit Bendera, Syerleena Abdul Rashid, kelmarin tampil membuat satu laporan polis di Balai Polis Brickfields di sini, berhubung perkara itu.

Sementara itu, Guan Eng berkata, beliau melalui peguamnya sudah memulakan tindakan undang-undang terhadap Siti Mastura selepas tempoh 48 jam yang diberikan kepada Siti Mastura membuktikan dakwaannya itu tamat pada Khamis.

Author

Fazleen Safina Abd Jamil

View all posts

View all posts


Dua sekeluarga maut, seorang cedera parah selepas kereta dinaiki terbabas

ALOR GAJAH: Dua sekeluarga maut manakala seorang lagi cedera parah selepas kereta dinaiki mereka terbabas dan melanggar sebatang pokok di Jalan Lendu ketika dalam perjalanan ke Bazar Aidilfitri di Pekan Masjid Tanah, di sini, tengah malam tadi.

Ketua Polis Daerah Alor Gajah, Supt Arshad Abu berkata, mangsa yang meninggal dunia ialah pemandu kereta Myvi Muhammad Hasraf Amin Hasrin, 23, dan penumpang hadapan yang juga bapa saudaranya, Mohd Firdaus Yusof, 37, dalam kejadian kira-kira 12 tengah malam tadi.

Beliau berkata, seorang lagi bapa saudara Muhammad Hasraf Amin iaitu Azizul Hamis @ Jainy, 37, yang duduk di bahagian belakang pula cedera parah di bahagian kepala.

“Siasatan awal mendapati sebelum kejadian, kenderaan dipandu Muhammad Hasraf Amin dalam perjalanan dari Taman Dimensi di Lendu menghala ke arah Masjid Tanah dan ketika melalui Jalan Lendu, kenderaan dinaiki mangsa dipercayai hilang kawalan sebelum terbabas lalu melanggar sebatang pokok di bahu kiri jalan berkenaan.

“Akibat perlanggaran itu, pemandu dan penumpang kereta itu meninggal dunia di tempat kejadian dipercayai mengalami kecederaan dalaman manakala penumpang belakang pula cedera parah di bahagian kepala,” katanya dalam kenyataan di sini hari ini.

Beliau berkata, mangsa yang cedera parah dibawa ke Hospital Alor Gajah dan sedang menerima rawatan di zon merah manakala mayat dua mangsa yang meninggal dunia turut dibawa ke hospital sama untuk bedah siasat.

Katanya, kes disiasat di bawah Seksyen 41(1) Akta Pengangkutan Jalan 1987. – BERNAMA


Pentadbiran PN lebih baik daripada BN – Armada

SHAH ALAM: Angkatan Bersatu Anak Muda (Armada) Bersatu, mendakwa rekod pentadbiran kerajaan ketika Perikatan Nasional (PN) lebih baik berbanding Barisan Nasional (BN).

Ketua Penerangan Armada Bersatu, Mohd Ashraf Mustaqim Badrul Munir berkata, di bawah pentadbiran kerajaan PN rakyat mendapat bantuan paling banyak ketika menempuh era ekonomi dan pandemik COVID-19 yang sangat sukar.

Mohd Asyraf Mustaqim berkata, pemimpin yang menggantikan Presiden Bersatu sebagai PM iaitu Datuk Seri Ismail Sabri Yaakob dilihat lemah dan kurang membantu rakyat atau negara memulihkan ekonomi.

“Ketika era pentadbiran Tan Sri Muhyiddin dia ada Menteri Ekonomi, dia percaya menteri itu, yang akhirnya menteri itu sudah tidak bersama dengan dia (beralih kepada parti pimpinan baharu), tapi apa hasilnya, subsidi ditarik balik, harga barangan naik, OPR (kadar dasar semalaman) naik berkali-kali.

“Sedangkan zaman Tan Sri Muhyiddin dalam keadaan sukar, kita uruskan sumber dengan baik, beri subsidi rakyat, imbangi hasil dapatan, kita urusan dengan baik, tapi sekarang macam sudah tidak ada aturan.

“PN menggalakkan penghasilan dan keluaran produk makanan secara domestik tetapi Ismail Sabri pula menggalakkan pergantungan import,” katanya.

Beliau berkata demikian selepas menghadiri Persidangan Srikandi Muda dan Armada Bersatu di Glenmarie Resort, di sini.

Seramai 150 perwakilan bahagian hadir dalam persidangan dua hari itu yang dilancarkan sejak semalam.

Nurul Fadzilah Kamaluddin yang juga Ketua Srikandi Muda Bersatu turut hadir.

Author

Tun Puteh Wanti

View all posts

View all posts


KM73 Jalan Kuantan-Segamat ditutup akibat mendapan

KUANTAN: Laluan Kilometer 73 Jalan Kuantan-Segamat di Pekan ditutup sepenuhnya hari ini, ekoran mendapan yang berlaku akibat hujan lebat berterusan semalam.

Ibu Pejabat Polis Daerah Pekan dalam kenyataan menerusi akaun Facebook rasmi memaklumkan penutupan jalan adalah sehingga kerja pembaikan selesai.

“Penutupan jalan dibuat selepas mendapatkan penilaian keselamatan daripada Jabatan Kerja Raya (JKR) Pekan dan orang ramai dinasihatkan mematuhi tanda arahan yang dipasang di laluan tersebut,” menurut kenyataan itu.

Bagi laluan alternatif, pengguna jalan raya dari arah Kuantan akan dilencongkan di lampu isyarat Paloh Hinai ke Jalan Batu Balik ke Pekan.

Pengguna dari Segamat pula akan dilencongkan di Muadzam Shah ke Leban Condong di Rompin sebelum ke Nenasi di Pekan.

Pengguna jalan raya boleh menghubungi Bilik Gerakan Ibu Pejabat Polis Daerah Pekan bagi mendapatkan maklumat terkini di talian 09-4221 999. – BERNAMA


Isu kapal OPV: PAC berhak panggil jabatan, agensi dapatkan penjelasan – PM

KUALA LUMPUR: Jawatankuasa Kira-Kira Wang Negara (PAC) berhak memanggil mana-mana jabatan atau agensi kerajaan bagi mendapatkan penjelasan berkenaan kelewatan penerimaan tiga kapal peronda luar persisir (OPV) yang sepatutnya diterima Agensi Penguatkuasaan Maritim Malaysia (Maritim Malaysia).

Perdana Menteri Datuk Seri Ismail Sabri Yaakob berkata perkara itu terserah kepada PAC sekiranya mahu menyegerakan siasatan melibatkan perkara tersebut.

“Belum (tiada desakan)… PAC ini satu badan yang bebas yang diwakili Ahli-Ahli Parlimen, mewakili kerajaan dan pembangkang yang dipengerusikan oleh pembangkang.

“PAC berhak untuk memanggil mana-mana jabatan ataupun agensi kerajaan, kementerian dan sebagainya kalau ada isu yang berkaitan yang perlu mendapat penjelasan PAC, jadi terserah kepada PAC.

“Kita dimaklumkan dalam pembinaan, dan sepatutnya sudahpun siap dalam waktu terdekat ini…Jadi kita tunggulah, saya pun tidak mendapat gambaran lanjut dan perincian tentang OPV tersebut,” katanya ketika ditemui selepas Majlis Kemuncak Semarak Patriotik Institusi Pengajian Tinggi 2022 di sini hari ini.

Ismail Sabri berkata demikian ketika diminta mengulas berkaitan kelewatan pembinaan dan penerimaan OPV serta jika ada desakan supaya PAC menyegerakan siasatan terhadap OPV.

Maritim Malaysia dalam kenyataan pada 13 Sept memaklumkan tiga OPV yang sepatutnya diterima agensi itu pada 2020 masih dalam pembinaan.

Ketua Pengarah Maritim Malaysia Laksamana Maritim Datuk Mohd Zubil Mat Som dalam kenyataan sama berkata kapal OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor. – BERNAMA


Tuduhan dibatal, Muhyiddin lepas bebas empat dakwaan rasuah

CYBERJAYA: Mahkamah Tinggi Kuala Lumpur pada Selasa melepas dan membebaskan Presiden Parti Pribumi Bersatu Malaysia (Bersatu), Tan Sri Muhyiddin Yassin, atas empat tuduhan menggunakan kedudukannya untuk rasuah berjumlah RM232.5 juta bagi parti itu.

Hakim, Datuk Muhammad Jamil Hussin, membuat keputusan berkenaan selepas membenarkan permohonan Muhyiddin untuk membatalkan tuduhan berkenaan, lapor Berita Harian.

Media sebelum ini melaporkan, Muhyiddin memfailkan notis usul untuk membatalkan tuduhan itu pada 18 April lalu, dengan menamakan pendakwa raya sebagai responden.

Pengerusi Perikatan Nasional (PN) itu memohon supaya dilepas dan dibebaskan daripada keempat-empat pertuduhan yang dikenakan terhadapnya pada 10 Mac lalu, dan memohon prosiding di Mahkamah Sesyen ditangguhkan.

Melalui afidavit sokongan difailkan bersama notis usul itu, Muhyiddin mendakwa empat tuduhan adalah cacat dan tidak sah di sisi undang-undang kerana bercanggah Seksyen 152 Kanun Acara Jenayah.

Ini berikutan didakwanya tiada mana-mana satu pun daripada tuduhan terbabit mendedahkan kesalahan mengikut Seksyen 23(1) Akta SPRM.

Muhyiddin, 75, ketika menjadi Perdana Menteri kelapan didakwa menggunakan kedudukan untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi BERSATU.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Putrajaya di antara 1 Mac 2020 dan 20 Ogos 2021.

Muhyiddin turut berdepan dua pertuduhan menerima wang hasil aktiviti haram berjumlah RM195 juta daripada Bukhary Equity yang dimasukkan dalam akaun CIMB Bank milik BERSATU.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Februari 2021 dan 16 Julai 2021 serta 8 Februari dan 8 Julai 2022, mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lalu, atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.

Author

Fazleen Safina Abd Jamil

View all posts

View all posts


PN Kedah lapor SPRM jika ADUN terpalit rasuah

SETIAP Ahli Dewan Undangan Negeri (ADUN) Kedah di bawah pimpinan Perikatan Nasional (PN), yang dikesan melakukan rasuah dan penyelewengan akan diambil tindakan.

Pengerusi PN Kedah, Datuk Seri Muhammad Sanusi Md Nor berkata, ADUN yang melakukan kesalahan terbabit akan dilaporkan ke Suruhanjaya Pencegahan Rasuah Malaysia (SPRM).

“Kita tidak akan melindungi sesiapa, kita menggalas amanah ini selama tiga tahun dengan serba susah payah.

“Oleh yang demikian cabaran terbesar para ADUN para pimpinan PN adalah kekal bersih dan stabil sampai ke hujungnya,” katanya seperti dilapor Sinar Harian.

Pada masa sama, Sanusi yang juga ADUN Jeneri itu memberi jaminan setiap ADUN di bawah pimpinannya tidak akan terpalit dengan jenayah tersebut.

Malah, beliau turut tidak mengizinkan mana-mana ADUN berkejar ke sana sini mencari projek untuk diri sendiri atau kawan-kawan.

“Jangan terdetik di hati kalian untuk cari kebahagiaan pada diri dan keluarga dulu.

“Saya beri jaminan kepada tuan-tuan dan puan-puan malam ini selama saya diberi amanah mengetuai jentera ahli-ahli yang berhormat di peringkat DUN di Kedah ini, saya akan pastikan mereka ini semua tidak akan menjadi kaya,” katanya.

Beliau berkata demikian ketika berucap di program Himpunan Mandat Rakyat di Kompleks Pas Kedah, di Alor Setar pada Ahad malam.

Pada Pilihan Raya Negeri (PRN) Kedah, PN berjaya mengekalkan penguasaannya di Kedah apabila memenangi 33 daripada 36 kerusi DUN.

Kemenangan itu sekali gus membolehkan PN yang ditunjangi PAS dan Bersatu akan terus menerajui pentadbiran kerajaan negeri Kedah.

Author

View all posts


SKPD wujudkan Kelab Robotik, terus kolaborasi dengan Tech Up

CYBERJAYA: Sekolah Kebangsaan Port Dickson (SKPD), Negeri Sembilan memilih perisian simulasi robotik GoTechUp untuk program pembelajaran robotik secara maya pada 17 April baru-baru ini.

Program ini dilaksanakan setiap bulan sepanjang tahun dan melibatkan seramai 600 orang murid dari tahun 3 hingga 6.

Perisian tersebut mengetengahkan konsep pembelajaran kendiri yang membantu murid meningkatkan kemahiran dalam pengaturcaraan dan kemahiran pemikiran kritikal bermula dari peringkat awal hingga ke peringkat tertinggi.

Menariknya, SKPD akan meneruskan kolaborasi pintar dengan syarikat Tech UP dan menggunakan produk dari syarikat tersebut dalam aktiviti Kelab Robotik yang baru ditubuhkan di sekolah itu.

Ketua Pegawai Eksekutif Tech Up, Ainaa Rosli, meluahkan keterujaannya selepas SKPD memilih perisian mereka untuk mencuba kaedah pembelajaran baharu.

“Kami gembira apabila mendapat maklumbalas positif bahawa perisian kami dapat memberi impak yang kami sasarkan, iaitu mengurangkan rasa takut murid dan pendidik terhadap STEM dan pendigitalan. Penggunaan GoTechUp di SKPD membuktikan bahawa pendidikan STEM adalah untuk sesiapa sahaja dan bukan hanya untuk murid elit seperti yang difikirkan ramai orang,” katanya.

Guru Besar SK Port Dickson, Zuraidah Ahmad berkata, mereka mula mengenali perisian GoTechUp pada tahun lepas ketika melibatkan diri bersama program yang dianjurkan oleh Tech Up.

“Bukan sahaja menjimatkan kos kerana pembelajaran boleh dilakukan secara maya tanpa robot fizikal, bahkan GoTechUp juga menjadikan pembelajaran sesuatu yang lebih menyeronokkan bagi murid-murid kita untuk dapatkan kemahiran baharu yang kritikal.

“Faktor ini memenuhi keperluan kami ketika kami cuba mempersiapkan generasi muda untuk dunia digitalisasi yang akan ditadbir mereka pada masa akan datang,” ujarnya.

Untuk pengetahuan, Tech Up merupakan penyedia penyelesaian pendidikan Sains,  Teknologi, Kejuruteraan, Matematik (STEM). Lalu, berkembang menjadi pembangun perisian pendidikan gamifikasi dengan perisian robotik maya utamanya GoTechUP.

Oleh: AIN JAPRI (Pelatih USM)

Author

Media Variasi

View all posts

View all posts


Polis siasat lelaki meninggal dunia ketika dalam tahanan

SEORANG lelaki berusia 50 tahun meninggal dunia ketika ditahan di bawah Seksyen 506 Kanun Keseksaan pada Isnin lalu.

Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad berkata,  tahanan itu mengadu sakit dada dan sukar bernafas semasa dalam perjalanan ke Ibu Pejabat Polis Daerah (IPD) Marudi di Sarawak.

“Orang kena tahan (OKT) segera dibawa ke Klinik Kesihatan Beluru untuk mendapatkan rawatan.

“Pada pukul 10.30 malam Isnin, OKT disahkan meninggal dunia oleh pembantu perubatan Klinik Kesihatan tersebut,” katanya dalam satu kenyataan pada Rabu.

Azri berkata, bedah siasat akan dijalankan di Hospital Miri pada Khamis untuk mengetahui punca kematian.

Katanya, pihak polis akan menjalankan siasatan berkaitan kes tersebut.

Author

Fazleen Safina Abd Jamil

View all posts

View all posts


Batik Air tawar tambang istimewa untuk penumpang MYAirline

KUALA LUMPUR: Batik Air menawarkan tambang istimewa bagi penumpang penerbangan MYAirline yang digantung operasinya buat sementara waktu.

Dalam satu kenyataan pada Khamis, Batik Air berkata, ia menawarkan tiket penerbangan sehala dari Kuala Lumpur ke Pulau Pinang (RM129); Langkawi (RM159); Kuching (RM199); serta Bangkok (Don Mueang) dan Kota Kinabalu (RM299).

Pengarah Strategik Kumpulan Batik Air dan Lion Group, Datuk Chandran Rama Muthy berkata, melihat kesulitan yang dihadapi oleh penumpang, sasaran pihaknya ialah membantu mereka supaya dapat sampai ke destinasi yang dituju dengan mudah.

“Kami berada di sini untuk menyokong penumpang yang terkesan dalam tempoh ini,” katanya.

Batik Air berkata, penumpang MYAirline boleh melampirkan bukti pembelian tiket awal mereka dan membuat tempahan melalui e-mel kepada mya@batikair.com.my sehingga 30 November ini. – Harian Metro

Author

Media Variasi

View all posts

View all posts